qundao/data-zh-poetry huggingface dataset:
和卧龙冈
作者：屈大均
朝代：清
体裁：七言律诗

星落频惊五丈原，天心岂欲汉犹存。伏龙一识三分帝，雄雉重飞九世孙。遂使中原归蜀国，长留正统在夔门。平冈咫尺传高卧，枫叶离离满泪痕。
和友人度昭关之作
作者：屈大均
朝代：清
体裁：古风

端居苦离索，思君芜湖间。忽闻昭关咏，感激泪潺湲。丈夫不得志，饥寒行中原。断发投炉中，为君铸龙泉。器成不见御，雌雄各沉渊。登高望四野，亭障何连连。惊风折旗帜，落日迷山川。谁知远游子，呜咽不能言。维昔吴子胥，吹篪诚足怜。一怒覆强楚，父雠不戴天。解牛宜薄刃，驱马贵长鞭。苟能勤耘耔，何必求膏田。亮怀鹰隼羽，时至自飞骞。勉尔慷慨人，遥遥托赠篇。
和友人朝天官之作
作者：屈大均
朝代：清
体裁：七言律诗

冶城宫殿旧朝天，剑佩千官肃几筵。自举玉衣当九庙，人疑银海在三泉。騊駼卧处边云满，苜蓿开时战血鲜。雷雨不容酥酪奠，神灵咫尺寝园边。
和太仓许子题宋高宗赐岳武穆王班师手诏后
作者：屈大均
朝代：清

自写班师诏纸来，思陵花押玺函开。东南自足为天子，一片湖山绕露台。龙颜多为讲和开，有诏班师手自裁。雪耻枉居勾践国，会稽山解笑人来。
和太仓许子题宋高宗赐岳武穆王班师手诏后·其一
作者：屈大均
朝代：清
体裁：七言绝句

自写班师诏纸来，思陵花押玺函开。东南自足为天子，一片湖山绕露台。
和太仓许子题宋高宗赐岳武穆王班师手诏后·其二
作者：屈大均
朝代：清
体裁：七言绝句

龙颜多为讲和开，有诏班师手自裁。雪耻枉居勾践国，会稽山解笑人来。
和岭南副使将上匡庐之作
作者：屈大均
朝代：清
体裁：七言律诗

宪使心悬布水台，征帆迟向蠡湖开。苍苍五老云间待，冉冉双旌洞口来。明月且圆居士法，炎天方倚大夫才。簪缨未尽君亲事，暂拂屏风九叠回。
和李生与客上庐山之作
作者：屈大均
朝代：清
体裁：七言律诗

三叠泉门是玉川，开当大月翠微边。老人五作奇峰立，居士双从醉石眠。污地松黄香满帚，穿苔竹笋小成鞭。楼窗面面吞彭蠡，啸落天风万壑传。
和杜二雪中入潼谷作
作者：屈大均
朝代：清
体裁：五言律诗

泥深潼谷路，人马滑难行。雪以河形失，冰将岳势平。当关非汉将，践华是秦城。白帝祠前宿，愁君永夜情。
和柏林吊古
作者：屈大均
朝代：清
体裁：七言律诗

斜阳系马柏林松，酹酒当年独眼龙。国建沙陀功最大，年称天祐礼还恭。复唐岂可欺天下，继统何曾出大宗。此日诸侯谁赐姓，故应龟鉴守藩封。
和王不庵幽居之作
作者：屈大均
朝代：清
体裁：七言律诗

一夕秋风老玉颜，无人但掩白云关。卧当流水难成梦，行见梅花不欲还。禅寂定于征战后，功名应在有无间。葛巾风度开东汉，赖尔林泉一日閒。
和药亭人日得白鹦鹉之作
作者：屈大均
朝代：清
体裁：七言律诗

来自西洋白者稀，炎天冰雪积毛衣。黄花顶上开难已，玉粒笼中啄不肥。皎洁应为高士得，疏狂每恨昔人非。一从佳节逢人日，飞向君前更不飞。
和陈元孝登吹台作
作者：屈大均
朝代：清
体裁：古风

夙闻太阿剑，霜锷莲花发。楚王一麾之，三军尽流血。夫君事远游，家贫一蒯缑。千里登吹台，慷慨思报仇。夷门无监者，谁为公子谋。我昔吊梁园，所见惟林丘。洪河崩底柱，蔓草连神州。惊鸟纵横飞，离兽鸣相求。平台宾客尽，四顾泪交流。怜尔多难人，徘徊当暮秋。长歌蓬池上，击筑睢水头。
咏古
作者：屈大均
朝代：清

一日犹炎汉，三分是武侯。出师遗表在，涕泪至今流。漂母元仙者，淮边俎豆长。英雄犹未报，一饭至今香。皋氏春边客，曾无赠妇篇。风流惟举案，留与后人传。一饭皇天德，王孙未敢求。英雄沟壑物，自昔少封侯。一饭人间少，英雄饿未央。祗应从妇女，日日乞壶浆。如何带长剑，取笑市中儿。水际垂竿好，无鱼且莫悲。焚书嗟未尽，兵法老人留。一卷传年少，咸阳战血流。英雄多误中，难息博浪沙。一奋金椎后，山河属汉家。六国无人起，诛秦始子房。功为天下首，不独佐高皇。纷纷蜀富人，看作圈中鹿。污我法言书，姓名宁可录。子胥无饵口，行乞市门时。怨毒平生事，箫声谁得知。肉人悲玉斧，冲举尚迟回。寄语青鸾鸟，功成始下来。悔与荆卿别，当时不请行。悲歌空慷慨，易水咽无声。东西游走倦，家敝苦渊明。五子何须学，从他自耦耕。处士一弦琴，清含山水音。谁从鸾凤啸，识得古人心。
咏古
作者：屈大均
朝代：清

日月镜万方，精华在君子。一虚而一盈，以我为终始。包牺至纯厚，画卦顺斯理。神明所旁通，日月乃文字。平生好学易，精微性所喜。未得大过无，皤然已老矣。黄帝与重华，在昔皆远游。翩翩挟妃女，翱翔穷九州。黄山有丹台，梧野有珠丘。故都终不归，宫阙随云流。帝生实神灵，仙道未尝求。无为合坤乾，禅受如春秋。神尧爱二女，尽以归重华。长者为女君，容颜如朝霞。少者为夫人，亦若扶桑花。袗衣破南风，琴歌何纷葩。朝同蓬莱宫，暮去潇湘涯。帝既崩苍梧，妾亦捐长沙。神光两不离，月以日为家。管蔡殷遗臣，忘亲以徇国。武庚志中兴，忠孝皆可则。天命已去殷，报雠终勿恤。如何微与箕，弗往为羽翼。凄酸麦秀歌，迷民泪沾臆。故都遂丘墟，徬徨亦何极。秦缪伐西戎，开地千馀里。天王贺金鼓，攘夷甚光美。用谲得繇余，遂以霸西鄙。不忍舍良臣，收之同穴死。身没犹爱才，泉下须辅理。哀哀黄鸟诗，岂足知君子。杀身殉令名，兼以报知己。之推昔从龙，割肌啖其口。文君既升云，泥处功不有。此身得全归，绵上偕慈母。隐者焉用文，躬耕日胼手。环山作汤沐，报德恩良厚。介山高入云，伫望以永久。王蠋能存齐，功与安平似。义激亡大夫，相聚求王子。一言作战气，燕军尽披靡。布衣不北面，在位宁无死。徇国成功名，为齐复伦理。襄王得立时，封爵乃忘尔。湘累泽畔吟，亦似秦庭哭。同怀宗国心，夙夜忧倾覆。自古楚贤才，二君最贞淑。忠爱格上天，大仇终报复。三户即三闾，亡秦在公族。义帝虽不终，诸侯尽臣仆。汉兴离骚显，楚声被丝竹。高帝歌大风，夫人和鸿鹄。皆是离骚馀，哀乐同敦笃。相如睨柱时，勇气一何激。一璧虽轻微，如以国与敌。渑池相高会，盘瓶使秦击。颈血得溅王，闻言尽悚惕。威信虎狼秦，御史书功绩。知死则必勇，智士以为的。骐骥盛壮时，一日驰千里。臣精今消亡，衰老讵可使。自杀送荆卿，激之为丹死。燕中节侠多，无能救太子。狗屠与渐离，不请非知己。击筑和歌时，相位徒为尔。平生游诸侯，所结贤豪士。曷不待须臾，仓黄挟竖子。慷慨为羽声，壮士发尽指。悲风何萧萧，吹泪成寒水。维昔二周君，皆以诛秦亡。大义帅诸侯，王朝亦有纲。惜哉无良将，九鼎归咸阳。是时秦亦灭，嫡裔止庄襄。政也实奸生，吕代嬴氏兴。二世不旋踵，赵高撼其吭。前秦祖蜚廉，后秦祖文信。无德易颠覆，虎狼总推刃。诗书亦何罪，儒生同一烬。痛绝骊山坑，多言说尧舜。徐福入海中，将以求神异。三千童男女，五谷工师备。西皇资以行，持为海神赐。行行得平原，膏腴可兴利。振子尽妃匹，留王何神智。福也非神仙，救民有奇意。诈之出汤火，三千诚不易。传今东海中，亶州是其地。相连数大洲，波涛人罕至。自作一蓬莱，以为祖龙戏。为仁亦滑稽，自是神仙事。峨峨太华山，上有四毛女。苟非逃学仙，从死成黄土。光光人鱼膏，泉下照歌舞。泪作水银海，肠为黄金缕。秦时女高士，丽英与为伍。翩翩金精峰，相逐有毛羽。陈涉奋布衣，遂成士崩势。偏袒一大呼，秦已无二世。匹夫举大名，汤武若符契。扶苏虽当立，诈称亦非计。将诛无道秦，师行宜大誓。成败在上天，西向乘锋锐。毋示天下私，自王以微细。为秦多益敌，六国蒙嘉惠。入关令诸侯，功德可为帝。鲁儒抱积怨，发愤于陈王。艰难负礼器，卒与涉俱亡。匹夫苟建义，瓦合亦非尝。礼乐所凭依，缙绅为之倡。涉亦圣人徒，能知孔鲋良。先置博士官，以甲为纪纲。用人先诸儒，文学已有光。惜哉昧行兵，破灭成苍黄。仓海君何人，家能畜力士。金椎误中时，秦王魄已褫。报雠虽未成，天下兵以起。功为陈项先，豪俊闻皆喜。贼在下邳中，无人言孺子。从容得步游，任侠惊闾里。老人教强忍，命之下取履。岂有王者师，而为血气使。不忍杀沛公，使之得天下。英雄有至情，难忘妾与马。亡我实繇天，知命乃无假。慷慨泣数行，实为红颜者。王霸如浮云，功名羞苟且。仓皇垓下歌，直可继骚雅。斯是国殇篇，三军和者寡。悲风起帐中，杀气横原野。河汉惨无光，痛饮过三斝。自刎报父兄，江东泪同洒。善败能从容，功亦在区夏。荥阳诸女子，功与纪信似。夜出冒楚围，披甲为战士。楚军似刈刍，血流作渠水。君王既无兵，妇女相驱使。幸有三千人，可以代披靡。楚军虽受欺，流涕亦不止。妾命甘如尘，得无大王耻。自古战争中，国殇宁有此。淮阴不悖汉，忠信天下知。可惜智绝人，乃为儿女欺。当帝至楚时，淮阴能识几。相携钟离昧，逃于东海湄。弃王如敝屣，神龙不受羁。远追范大夫，近为留侯师。岂非明哲者，超然有道姿。汉帝亦多情，酒酣思猛士。悽悲大风歌，辞与招魂似。韩彭皆已亡，慷慨不可止。泣下为淮阴，非是悲游子。刻薄钟室诛，终古帝王耻。忍以英雄人，以与儿女子。汉高诸功臣，项伯谁能似。次则昌国君，能全王父子。大封诸侯王，亦及一雍齿。如何忘荥阳，纪信代之死。君王恩谊高，岂以诈降耻。荥阳与平城，得脱以女子。仓皇秉黄屋，诳楚一何鄙。陵母何慷慨，一死如田光。激子成功名，始终事汉王。丈夫有侯嬴，妇人有陵母。烈烈汉功臣，乃在一箕帚。教子以忠贞，令名在人口。天下既定时，陵封宜勿受。请以母为侯，汤沐及诸舅。伏剑墓门前，黄泉期速朽。季布多战功，数能窘汉王。摧刚以为柔，得脱因濮阳。朱家不相负，名声闻四方。滕公非任侠，为汉求忠良。从容为上言，私怨以之忘。廷叱樊将军，十万罢横行。辞气何刚直，殿上皆惊惶。天下虑摇动，生民尚痍创。嫚书禽兽言，安足争短长。孝惠至高后，兵革久不兴。实以季布力，海内得宁康。季心为任侠，气盖关中儿。弟畜灌将军，兄事惟袁丝。杀人乃恭谨，赴义如渴饥。壮士争为死，肝胆诚吾师。十载持大黄，乃为豺虎欺。智勇不足恃，遑遑将何之。龙蛇日起陆，天方发杀机。闭门造奇器，阴阳相推移。北斗有天枢，握之谁能知。叔孙诚圣人，能知世要务。先言诸大猾，以为爪牙布。汉王方虎斗，矢石宜争赴。诸生岂能兵，群盗知有素。短衣变楚制，毋使大王怒。道亦尚委蛇，希世非无故。当时谀二世，虎口脱危惧。狗盗安足忧，守尉自能捕。斯言诚滑稽，阴已亡秦祚。直谏亦有时，国奉以坚固。马援处田牧，有羊数千头。一朝散昆弟，简君聊遨游。光武非人敌，委身倾阴谋。为君取隗嚣，聚米成山丘。移师灭先零，转战平交州。男儿有汗血，自当死戈矛。马革包馨香，云台垂勋猷。悲哉武溪深，三军泣箜篌。水崩船不上，凄凉卧壶头。用兵贵万全，涂有所不繇。据鞍徒顾盼，一挫失通侯。乾坤造草昧，狗盗方争雄。干将不善割，势与铅刀同。少小习兵书，慷慨气如虹。沈算贵先机，羞为汗马功。龙腾阶尺木，鹏运须长风。冉冉岁云徂，衰鬓如飞蓬。王业尚无始，天心鲜有终。凄凄梁父吟，感叹将何穷。
咏古
作者：屈大均
朝代：清

汉皇有神器，光明长盛实。白气郁成云，状若龙蛇出。太白精所凝，一挥天下一。自斩白帝子，血光尝如漆。本以诈力雄，汤武非其匹。猛士无韩彭，四方岂宁谧。威加海内归，霸图有得失。慷慨泣数行，悲歌风瑟瑟。时无周旦才，谁与陈无逸。诸葛王佐才，乃慕乐将军。燕昭本姬姓，豫州亦懿亲。齐破将尊周，霸业为桓文。为燕振积弱，周命亦维新。天王威一奋，六国仍为臣。燕号为宗国，西向制强秦。孔明为刘氏，与乐同一身。帝蜀岂本怀，汉业徒三分。悲哉孝献没，一日能无君。元年纪章武，掩泪当秋旻。
咏古
作者：屈大均
朝代：清

紫芝华正秀，黄鹄翼还开。绮皓诚儒者，何曾嫚骂来。西汉崇儒术，功推陆大夫。煌煌新语在，拜手似皋谟。子真冠已挂，全性市门中。未肯营妻子，仙人让素风。梅公有贤女，堪配客星来。夫妇桐江曲，东西两钓台。至今七星濑，多有子陵鱼。翁婿皆高逸，垂光后汉书。孟光裘褐者，居与伯通邻。何似梅家女，风流在富春。
咏古
作者：屈大均
朝代：清
体裁：五言律诗

艰难垂钓日，一食困英雄。漂母哀何晚，王孙报欲穷。龙兴迟沛上，虎视正关中。市井无知己，徒高国士风。
咏古·其一
作者：屈大均
朝代：清
体裁：五言绝句

一日犹炎汉，三分是武侯。出师遗表在，涕泪至今流。
咏古·其一
作者：屈大均
朝代：清
体裁：古风

日月镜万方，精华在君子。一虚而一盈，以我为终始。包牺至纯厚，画卦顺斯理。神明所旁通，日月乃文字。平生好学易，精微性所喜。未得大过无，皤然已老矣。
咏古·其一
作者：屈大均
朝代：清
体裁：古风

汉皇有神器，光明长盛实。白气郁成云，状若龙蛇出。太白精所凝，一挥天下一。自斩白帝子，血光尝如漆。本以诈力雄，汤武非其匹。猛士无韩彭，四方岂宁谧。威加海内归，霸图有得失。慷慨泣数行，悲歌风瑟瑟。时无周旦才，谁与陈无逸。
咏古·其一
作者：屈大均
朝代：清
体裁：五言绝句

紫芝华正秀，黄鹄翼还开。绮皓诚儒者，何曾嫚骂来。
咏古·其七
作者：屈大均
朝代：清
体裁：五言绝句

焚书嗟未尽，兵法老人留。一卷传年少，咸阳战血流。
咏古·其七
作者：屈大均
朝代：清
体裁：古风

王蠋能存齐，功与安平似。义激亡大夫，相聚求王子。一言作战气，燕军尽披靡。布衣不北面，在位宁无死。徇国成功名，为齐复伦理。襄王得立时，封爵乃忘尔。
咏古·其三
作者：屈大均
朝代：清
体裁：五言绝句

子真冠已挂，全性市门中。未肯营妻子，仙人让素风。
咏古·其三
作者：屈大均
朝代：清
体裁：五言绝句

皋氏春边客，曾无赠妇篇。风流惟举案，留与后人传。
咏古·其三
作者：屈大均
朝代：清
体裁：古风

神尧爱二女，尽以归重华。长者为女君，容颜如朝霞。少者为夫人，亦若扶桑花。袗衣破南风，琴歌何纷葩。朝同蓬莱宫，暮去潇湘涯。帝既崩苍梧，妾亦捐长沙。神光两不离，月以日为家。
咏古·其九
作者：屈大均
朝代：清
体裁：五言绝句

六国无人起，诛秦始子房。功为天下首，不独佐高皇。
咏古·其九
作者：屈大均
朝代：清
体裁：古风

相如睨柱时，勇气一何激。一璧虽轻微，如以国与敌。渑池相高会，盘瓶使秦击。颈血得溅王，闻言尽悚惕。威信虎狼秦，御史书功绩。知死则必勇，智士以为的。
咏古·其二
作者：屈大均
朝代：清
体裁：五言绝句

漂母元仙者，淮边俎豆长。英雄犹未报，一饭至今香。
咏古·其二
作者：屈大均
朝代：清
体裁：五言绝句

西汉崇儒术，功推陆大夫。煌煌新语在，拜手似皋谟。
咏古·其二
作者：屈大均
朝代：清
体裁：古风

诸葛王佐才，乃慕乐将军。燕昭本姬姓，豫州亦懿亲。齐破将尊周，霸业为桓文。为燕振积弱，周命亦维新。天王威一奋，六国仍为臣。燕号为宗国，西向制强秦。孔明为刘氏，与乐同一身。帝蜀岂本怀，汉业徒三分。悲哉孝献没，一日能无君。元年纪章武，掩泪当秋旻。
咏古·其二
作者：屈大均
朝代：清
体裁：古风

黄帝与重华，在昔皆远游。翩翩挟妃女，翱翔穷九州。黄山有丹台，梧野有珠丘。故都终不归，宫阙随云流。帝生实神灵，仙道未尝求。无为合坤乾，禅受如春秋。
咏古·其二十
作者：屈大均
朝代：清
体裁：古风

汉帝亦多情，酒酣思猛士。悽悲大风歌，辞与招魂似。韩彭皆已亡，慷慨不可止。泣下为淮阴，非是悲游子。刻薄钟室诛，终古帝王耻。忍以英雄人，以与儿女子。
咏古·其二十一
作者：屈大均
朝代：清
体裁：古风

汉高诸功臣，项伯谁能似。次则昌国君，能全王父子。大封诸侯王，亦及一雍齿。如何忘荥阳，纪信代之死。君王恩谊高，岂以诈降耻。荥阳与平城，得脱以女子。仓皇秉黄屋，诳楚一何鄙。
咏古·其二十七
作者：屈大均
朝代：清
体裁：古风

乾坤造草昧，狗盗方争雄。干将不善割，势与铅刀同。少小习兵书，慷慨气如虹。沈算贵先机，羞为汗马功。龙腾阶尺木，鹏运须长风。冉冉岁云徂，衰鬓如飞蓬。王业尚无始，天心鲜有终。凄凄梁父吟，感叹将何穷。
咏古·其二十三
作者：屈大均
朝代：清
体裁：古风

季布多战功，数能窘汉王。摧刚以为柔，得脱因濮阳。朱家不相负，名声闻四方。滕公非任侠，为汉求忠良。从容为上言，私怨以之忘。廷叱樊将军，十万罢横行。辞气何刚直，殿上皆惊惶。天下虑摇动，生民尚痍创。嫚书禽兽言，安足争短长。孝惠至高后，兵革久不兴。实以季布力，海内得宁康。
咏古·其二十二
作者：屈大均
朝代：清
体裁：古风

陵母何慷慨，一死如田光。激子成功名，始终事汉王。丈夫有侯嬴，妇人有陵母。烈烈汉功臣，乃在一箕帚。教子以忠贞，令名在人口。天下既定时，陵封宜勿受。请以母为侯，汤沐及诸舅。伏剑墓门前，黄泉期速朽。
咏古·其二十五
作者：屈大均
朝代：清
体裁：古风

叔孙诚圣人，能知世要务。先言诸大猾，以为爪牙布。汉王方虎斗，矢石宜争赴。诸生岂能兵，群盗知有素。短衣变楚制，毋使大王怒。道亦尚委蛇，希世非无故。当时谀二世，虎口脱危惧。狗盗安足忧，守尉自能捕。斯言诚滑稽，阴已亡秦祚。直谏亦有时，国奉以坚固。
咏古·其二十六
作者：屈大均
朝代：清
体裁：古风

马援处田牧，有羊数千头。一朝散昆弟，简君聊遨游。光武非人敌，委身倾阴谋。为君取隗嚣，聚米成山丘。移师灭先零，转战平交州。男儿有汗血，自当死戈矛。马革包馨香，云台垂勋猷。悲哉武溪深，三军泣箜篌。水崩船不上，凄凉卧壶头。用兵贵万全，涂有所不繇。据鞍徒顾盼，一挫失通侯。
咏古·其二十四
作者：屈大均
朝代：清
体裁：古风

季心为任侠，气盖关中儿。弟畜灌将军，兄事惟袁丝。杀人乃恭谨，赴义如渴饥。壮士争为死，肝胆诚吾师。十载持大黄，乃为豺虎欺。智勇不足恃，遑遑将何之。龙蛇日起陆，天方发杀机。闭门造奇器，阴阳相推移。北斗有天枢，握之谁能知。
咏古·其五
作者：屈大均
朝代：清
体裁：五言绝句

一饭人间少，英雄饿未央。祗应从妇女，日日乞壶浆。
咏古·其五
作者：屈大均
朝代：清
体裁：古风

秦缪伐西戎，开地千馀里。天王贺金鼓，攘夷甚光美。用谲得繇余，遂以霸西鄙。不忍舍良臣，收之同穴死。身没犹爱才，泉下须辅理。哀哀黄鸟诗，岂足知君子。杀身殉令名，兼以报知己。
咏古·其五
作者：屈大均
朝代：清
体裁：五言绝句

至今七星濑，多有子陵鱼。翁婿皆高逸，垂光后汉书。
咏古·其八
作者：屈大均
朝代：清
体裁：古风

湘累泽畔吟，亦似秦庭哭。同怀宗国心，夙夜忧倾覆。自古楚贤才，二君最贞淑。忠爱格上天，大仇终报复。三户即三闾，亡秦在公族。义帝虽不终，诸侯尽臣仆。汉兴离骚显，楚声被丝竹。高帝歌大风，夫人和鸿鹄。皆是离骚馀，哀乐同敦笃。
咏古·其八
作者：屈大均
朝代：清
体裁：五言绝句

英雄多误中，难息博浪沙。一奋金椎后，山河属汉家。
咏古·其六
作者：屈大均
朝代：清
体裁：古风

之推昔从龙，割肌啖其口。文君既升云，泥处功不有。此身得全归，绵上偕慈母。隐者焉用文，躬耕日胼手。环山作汤沐，报德恩良厚。介山高入云，伫望以永久。
咏古·其六
作者：屈大均
朝代：清
体裁：五言绝句

如何带长剑，取笑市中儿。水际垂竿好，无鱼且莫悲。
咏古·其六
作者：屈大均
朝代：清
体裁：五言绝句

孟光裘褐者，居与伯通邻。何似梅家女，风流在富春。
咏古·其十
作者：屈大均
朝代：清
体裁：五言绝句

纷纷蜀富人，看作圈中鹿。污我法言书，姓名宁可录。
咏古·其十
作者：屈大均
朝代：清
体裁：古风

骐骥盛壮时，一日驰千里。臣精今消亡，衰老讵可使。自杀送荆卿，激之为丹死。燕中节侠多，无能救太子。狗屠与渐离，不请非知己。击筑和歌时，相位徒为尔。平生游诸侯，所结贤豪士。曷不待须臾，仓黄挟竖子。慷慨为羽声，壮士发尽指。悲风何萧萧，吹泪成寒水。
咏古·其十一
作者：屈大均
朝代：清
体裁：五言绝句

子胥无饵口，行乞市门时。怨毒平生事，箫声谁得知。
咏古·其十一
作者：屈大均
朝代：清
体裁：古风

维昔二周君，皆以诛秦亡。大义帅诸侯，王朝亦有纲。惜哉无良将，九鼎归咸阳。是时秦亦灭，嫡裔止庄襄。政也实奸生，吕代嬴氏兴。二世不旋踵，赵高撼其吭。前秦祖蜚廉，后秦祖文信。无德易颠覆，虎狼总推刃。诗书亦何罪，儒生同一烬。痛绝骊山坑，多言说尧舜。
咏古·其十七
作者：屈大均
朝代：清
体裁：古风

不忍杀沛公，使之得天下。英雄有至情，难忘妾与马。亡我实繇天，知命乃无假。慷慨泣数行，实为红颜者。王霸如浮云，功名羞苟且。仓皇垓下歌，直可继骚雅。斯是国殇篇，三军和者寡。悲风起帐中，杀气横原野。河汉惨无光，痛饮过三斝。自刎报父兄，江东泪同洒。善败能从容，功亦在区夏。
咏古·其十三
作者：屈大均
朝代：清
体裁：古风

峨峨太华山，上有四毛女。苟非逃学仙，从死成黄土。光光人鱼膏，泉下照歌舞。泪作水银海，肠为黄金缕。秦时女高士，丽英与为伍。翩翩金精峰，相逐有毛羽。
咏古·其十三
作者：屈大均
朝代：清
体裁：五言绝句

悔与荆卿别，当时不请行。悲歌空慷慨，易水咽无声。
咏古·其十九
作者：屈大均
朝代：清
体裁：古风

淮阴不悖汉，忠信天下知。可惜智绝人，乃为儿女欺。当帝至楚时，淮阴能识几。相携钟离昧，逃于东海湄。弃王如敝屣，神龙不受羁。远追范大夫，近为留侯师。岂非明哲者，超然有道姿。
咏古·其十二
作者：屈大均
朝代：清
体裁：古风

徐福入海中，将以求神异。三千童男女，五谷工师备。西皇资以行，持为海神赐。行行得平原，膏腴可兴利。振子尽妃匹，留王何神智。福也非神仙，救民有奇意。诈之出汤火，三千诚不易。传今东海中，亶州是其地。相连数大洲，波涛人罕至。自作一蓬莱，以为祖龙戏。为仁亦滑稽，自是神仙事。
咏古·其十二
作者：屈大均
朝代：清
体裁：五言绝句

肉人悲玉斧，冲举尚迟回。寄语青鸾鸟，功成始下来。
咏古·其十五
作者：屈大均
朝代：清
体裁：五言绝句

处士一弦琴，清含山水音。谁从鸾凤啸，识得古人心。
咏古·其十五
作者：屈大均
朝代：清
体裁：古风

鲁儒抱积怨，发愤于陈王。艰难负礼器，卒与涉俱亡。匹夫苟建义，瓦合亦非尝。礼乐所凭依，缙绅为之倡。涉亦圣人徒，能知孔鲋良。先置博士官，以甲为纪纲。用人先诸儒，文学已有光。惜哉昧行兵，破灭成苍黄。
咏古·其十八
作者：屈大均
朝代：清
体裁：古风

荥阳诸女子，功与纪信似。夜出冒楚围，披甲为战士。楚军似刈刍，血流作渠水。君王既无兵，妇女相驱使。幸有三千人，可以代披靡。楚军虽受欺，流涕亦不止。妾命甘如尘，得无大王耻。自古战争中，国殇宁有此。
咏古·其十六
作者：屈大均
朝代：清
体裁：古风

仓海君何人，家能畜力士。金椎误中时，秦王魄已褫。报雠虽未成，天下兵以起。功为陈项先，豪俊闻皆喜。贼在下邳中，无人言孺子。从容得步游，任侠惊闾里。老人教强忍，命之下取履。岂有王者师，而为血气使。
咏古·其十四
作者：屈大均
朝代：清
体裁：五言绝句

东西游走倦，家敝苦渊明。五子何须学，从他自耦耕。
咏古·其十四
作者：屈大均
朝代：清
体裁：古风

陈涉奋布衣，遂成士崩势。偏袒一大呼，秦已无二世。匹夫举大名，汤武若符契。扶苏虽当立，诈称亦非计。将诛无道秦，师行宜大誓。成败在上天，西向乘锋锐。毋示天下私，自王以微细。为秦多益敌，六国蒙嘉惠。入关令诸侯，功德可为帝。
咏古·其四
作者：屈大均
朝代：清
体裁：五言绝句

一饭皇天德，王孙未敢求。英雄沟壑物，自昔少封侯。
咏古·其四
作者：屈大均
朝代：清
体裁：五言绝句

梅公有贤女，堪配客星来。夫妇桐江曲，东西两钓台。
咏古·其四
作者：屈大均
朝代：清
体裁：古风

管蔡殷遗臣，忘亲以徇国。武庚志中兴，忠孝皆可则。天命已去殷，报雠终勿恤。如何微与箕，弗往为羽翼。凄酸麦秀歌，迷民泪沾臆。故都遂丘墟，徬徨亦何极。
咏史
作者：屈大均
朝代：清
体裁：五言律诗

匕首频虚发，无成愧丈夫。心悲虽故国，事去未穷途。钜野堪为盗，朱家且作奴。如何惭一母，无食向江湖。
咏史
作者：屈大均
朝代：清
体裁：五言律诗

自古皆亡命，英雄岂异人。龙蟠忧有气，虎变患无身。孺子虽神智，圯桥且隐沦。箧中兵法在，端可灭强秦。
咏史
作者：屈大均
朝代：清

黄云一望断人肠，天岭东南是故乡。十六军州成大漠，石郎妻子亦辽阳。能为汉语亦多情，夫妇双吹木叶声。教上辞乡高岭望，云边尚见塔儿城。战败牛羊弃玉河，穹庐不见百头多。天寒草谷无寻处，冒雪方乘白橐驼。松林抛盏不曾迟，鬼向阴阳食有时。正是南朝寒食节，思归莫使汉儿知。蛾眉队队出龙沙，横帐前头哭落花。秋夜只须烦蔡女，为传哀怨与金笳。风急霜雕落羽多，茫茫沙草失凌河。群飞野马人争射，日暮催归有海螺。鱼皮种落在扶馀，妇女人人解射鱼。持取小鱼为綵缕，绣成方领似芙蕖。鱼皮新作羽林军，毳帐横开长白云。辽海多鱼持作饭，黄羊不用射千群。八月辽阳雪已飞，纷纷乳雁起南归。西风一夜催砧杵，木叶征人泪满衣。松杏相连紫翠开，峰峰亦解向南来。血花红作燕支草，汉女休持上镜台。万里城横内外边，筑愁知自祖龙年。何如引取黄河水，直绕辽东到朔天。
咏史·其一
作者：屈大均
朝代：清
体裁：七言绝句

黄云一望断人肠，天岭东南是故乡。十六军州成大漠，石郎妻子亦辽阳。
咏史·其七
作者：屈大均
朝代：清
体裁：七言绝句

鱼皮种落在扶馀，妇女人人解射鱼。持取小鱼为綵缕，绣成方领似芙蕖。
咏史·其三
作者：屈大均
朝代：清
体裁：七言绝句

战败牛羊弃玉河，穹庐不见百头多。天寒草谷无寻处，冒雪方乘白橐驼。
咏史·其九
作者：屈大均
朝代：清
体裁：七言绝句

八月辽阳雪已飞，纷纷乳雁起南归。西风一夜催砧杵，木叶征人泪满衣。
咏史·其二
作者：屈大均
朝代：清
体裁：七言绝句

能为汉语亦多情，夫妇双吹木叶声。教上辞乡高岭望，云边尚见塔儿城。
咏史·其五
作者：屈大均
朝代：清
体裁：七言绝句

蛾眉队队出龙沙，横帐前头哭落花。秋夜只须烦蔡女，为传哀怨与金笳。
咏史·其八
作者：屈大均
朝代：清
体裁：七言绝句

鱼皮新作羽林军，毳帐横开长白云。辽海多鱼持作饭，黄羊不用射千群。
咏史·其六
作者：屈大均
朝代：清
体裁：七言绝句

风急霜雕落羽多，茫茫沙草失凌河。群飞野马人争射，日暮催归有海螺。
咏史·其十
作者：屈大均
朝代：清
体裁：七言绝句

松杏相连紫翠开，峰峰亦解向南来。血花红作燕支草，汉女休持上镜台。
咏史·其十一
作者：屈大均
朝代：清
体裁：七言绝句

万里城横内外边，筑愁知自祖龙年。何如引取黄河水，直绕辽东到朔天。
咏史·其四
作者：屈大均
朝代：清
体裁：七言绝句

松林抛盏不曾迟，鬼向阴阳食有时。正是南朝寒食节，思归莫使汉儿知。
咏史赠杨君
作者：屈大均
朝代：清
体裁：古风

张耳从汉高，实用甘公说。任嚣志偏霸，亦以天文决。五星射越门，光气分隆准。甘公言一倡，诸侯尽心折。圣汉以龙兴，功可齐人杰。君今治天官，言星复明哲。手执大人符，机祥虑先泄。观文以察变，吾尝求五列。元气斟酌之，欲将斗柄揭。三易有洞玑，微言幸未绝。与君为天数，阴阳受开闭。灾异谨大书，忧患惟崩竭。天监岂无知，云汉光尚彻。牵牛终服箱，南箕将失舌。织女多文章，经纬资吾拙。君且引兕觥，俯仰毋悲咽。
咏吹笛者
作者：屈大均
朝代：清
体裁：七言绝句

惊鸿不似似行云，日夕含香笑语芬。应是绿珠高弟子，笛声吹出舞明君。
咏唐晋王
作者：屈大均
朝代：清
体裁：五言律诗

当年频请讨，知罪总春秋。谁忍窥神器，惟知壮帝猷。英雄多汗马，王霸有箕裘。憔悴宫边柳，烟含五代秋。
咏张丽英
作者：屈大均
朝代：清

纨扇光如月，佳人作镜看。紫云俄郁起，石上驾飞鸾。被发卧盘石，红颜朝日光。有鸾自歌舞，不嫁长沙王。
咏张丽英·其一
作者：屈大均
朝代：清
体裁：五言绝句

纨扇光如月，佳人作镜看。紫云俄郁起，石上驾飞鸾。
咏张丽英·其二
作者：屈大均
朝代：清
体裁：五言绝句

被发卧盘石，红颜朝日光。有鸾自歌舞，不嫁长沙王。
咏张子房示诸生
作者：屈大均
朝代：清
体裁：古风

淮阳昔学礼，故能敬老父。长跪纳履时，强忍甚可取。少年虽任侠，喜与老人伍。四皓奉手行，不敢越规矩。所师尽黄发，深藏若处女。甚悔博浪沙，徂击徒豪举。
咏怀
作者：屈大均
朝代：清
体裁：古风

我昔萝华胥，扶摇凌自然。神气何混茫，挥斥昆崙巅。峥嵘下无地，寥廓上无天。大鹏张两翼，东西覆群仙。朝霞开北阙，旭日悬高旃。狂吟太和曲，王母笑容妍。五岳相鼓舞，来迎云翩翻。至人奉遗物，垂区将穷年。
咏怀
作者：屈大均
朝代：清
体裁：古风

溪谷何清凉，回风以飘忽。荷襦易凋零，不如服狐白。旷土贵和同，蝉蜕仲尼迹。凛凛冬冰凝，何如春冰释。我已秽玄珠，离娄不能识。我已摧号钟，师旷不能绎。美人如游龙，纤腰日玄折。一低而一昂，人以为臣妾。
咏怀
作者：屈大均
朝代：清

瑶琴欲高张，角弓贵持满。至人漱正阳，神明日三浣。驾言陟天孙，揽啸迎风馆。明月升娥光，鲜霞流玉盌。逢君安期子，相求何嬿婉。至道如膏粱，厌饫世所罕。秦皇不可说，怀策自萧散。抚节一悲歌，时逝将奈何。玄霜杀百卉，积石扬洪波。宁无鲁阳德，回日扶桑柯。峨眉有仙人，颜如皦日光。蜿蜒御双龙，云气四飞扬。朝游蓬莱山，暮归太微堂。天命自流行，混沌居中央。我为德充符，万物皆无伤。窅然丧天下，乃能应帝王。条风拂樱梅，翠羽鸣参差。昊天爱万物，飞植各乘时。如何苦贫士，鬒发成素丝。幽兰生谷底，朝阳无见期。渴饮坚冰浆，饥掇丹林荑。苟非含道腴，安得好容姿。惊风鼓松柏，栖鸟群翻飞。开门望行人，浮云暮不归。种桃爱其葩，种柳爱其枝。虽无岁寒用，夙昔同裳衣。鱼目乱火齐，蟾蜍蚀清晖。遂令金石交，千里相乖违。拔剑击盘石，石碎剑亦亏。感激将何言，泪下空涟而。仙人骖文螭，西游阆风阙。神珠藏九渊，变化如日月。顾见世间人，声色自沉没。仲尼居九夷，至道当谁悦。哀哉人命危，蜉蝣伤掘阅。兹时方板荡，匡济需贤哲。列宿在草莽，紫薇光彷佛。天钟运筹人，何时见功伐。鼷鼠潜神丘，鹓雏集高枝。区区保性命，二虫曾何知。哲人无死地，所至福履绥。以兹七尺身，为君作蓍龟。赴义不返顾，成仁无推移。天狼纷下食，中土为肉糜。予为民请命，大呼起疮痍。事成天地悦，事败鬼神悲。乘道而浮游，无须驾鸾螭。妻孥乃敝屣，已矣从此辞。兰丛盛枳棘，凤穴邻鸱鸮。利害日相摩，金石为之焦。仲尼探虎口，蹠也方矜骄。仁义为盗积，天下谁宗尧。驱车以放志，言观东海潮。波涛飞雪山，河汉垂天桥。蛟龙隐文章，尾闾水潜消。宁无百尺丝，吞饵惟游鲦。白云来何迟，俯仰托长谣。蓬头诸剑士，飒飒曼胡缨。十步杀一人，虽勇无功名。我有轩皇书，阴阳为甲兵。道大难为容，浮沉伤中情。大盗为诸侯，卞随久捐生。神龟婴余且，驺虞五鼎烹。利器乃假人，天下何繇平。悠悠羲农初，无为孰与京。庖人烹赤鱼，鱼尾何离筛。风雷起神鼎，俄然摩天飞。冠霞登紫宫，骖鹿上兰池。遨游经四澥，回顾伤黍离。潜龙贵勿用，秕糠为帝师。至道久蝉蜕，七圣莫能知。悠悠具茨云，吹笙何参差。王母有小女，其名为婉罗。教我玉胎篇，俯仰餐太和。玉颜争皦日，吐词如鲜葩。神明所膏沐，物物成丹砂。还开偃月炉，纯阳生紫芽。合散皆文章，一气如朝霞。神仙多诙谐，与龙为变化。出入太无中，真道苦不华。哀彼世路人，白发空婆娑。山人酌流霞，浮杯菖蒲溪。笑我不肯饮，容颜无光辉。桃花恃春阳，松柏有霜威。白云多变化，讵随鸿鹄飞。请谢阴长生，何恋紫房为。吾心似秋月，皎洁谁能知。芳风起池塘，花逐鸳鸯飞。明月何娟娟，为君扬蛾眉。请弹石上琴，更酌黄金卮。蓬莱水已竭，麻姑鬓成丝。芙蕖自有英，何慕松楸为。松楸凌霜雪，虚名将安归。危冠切青霞，长裾扫八裔。我岂学游仙，逍遥自无外。日月在掌中，收来有六辔。顾谓王子乔，至道须神契。四海如镜明，何劳去昏翳。溪谷何多风，猿猴鸣相追。兔丝无断绝，百尺绿松枝。调琴苦弦急，望远苦心悲。断发逃荆蛮，三载不得归。岂无骨肉亲，金尽天性亏。世路皆太行，履道吾何之。神鸾冲高天，毋使鸒鸠欺。方朔乃岁星，游戏柏梁台。王侯若草芥，啸傲凌松崖。招摇履为綦，沧海持为杯。既笑首阳拙，复卑柳下才。专气而致柔，与世为婴孩。予亦韩终流，骖鹿相徘徊。千年鍊金骨，双髻象蓬莱。安用天下为，逍遥以无怀。飞龙擘河汉，驽马沦尘埃。阴阳迭迁谢，人世悲蜉蝣。命我云螭驾，逝将登不周。饥餐苕华玉，寒披九凤裘。井水无大鱼，新林无长楸。纷纷彼妇口，乃为君子羞。鲍焦已槁死，强嬴吞诸侯。伤哉仁义衰，奸雄皆窃钩。仲尼无斧柯，龟山空夷犹。九州何茫茫，吾独哀无女。绥绥涂山狐，九尾难与处。服我琼琚衣，鸣琴临北渚。湘妃虽目成，自媒非所许。盈盈匏瓜河，兰荪媚平楚。怀修追有鳏，褰裳聊容与。朝露畏太阳，高梧忌秋霜。嗟尔绮纨子，欢乐焉能长。势利一浮云，人命如流光。人鬼互相代，谁能出阴阳。放志以遨游，行行至太行。车马屡倾覆，我心终不伤。高鸟凌霄飞，日月在其旁。荣名非所慕，保此岁寒芳。初日丽垂杨，朱楼临大路。纤纤彼女手，当户裁纨素。雍雍雁南游，遗音落沧州。美人耻歌舞，箧笥叠衣裘。衣裘有时著，孟冬清霜落。皎皎蕣华姿，岁寒逾绰约。道胜忘纷华，心游贵恬汉。玄黄何烟煴，尘埃间白云。含此苕华姿，独行无与群。天鉴讵孔明，玉石郁未分。兔丝织为衣，燕麦持为飧。冻馁不能语，为节何艰辛。驽马食龙刍，一日成骐驎。曜灵不弃予，屋漏垂阳荐。鸿鹄何苍茫，背负青天飞。白波捲沧海，声如鬼神驰。予时弹雅琴，成连嗟不归。回风翻木叶，斜日悬江矶。凄凄水仙吟，中曲断朱丝。四望悄无人，天吴方躨跜。神物有变化，至人能推移。拔山岂无力，枭雄吾不为。慷慨发冲冠，伤哉失路悲。
咏怀
作者：屈大均
朝代：清

至人握大象，长为天下君。澄潭龙不见，嘘气成风云。维彼蒲衣子，渊玄莫能伦。朝隐泰山霞，暮游洪河津。仁义乃蘧庐，逍遥葆其真。春雷惊百卉，阊阖涣波鳞。时哉无与言，天倪一何神。猿猴依杞楠，后羿不能射。至人与天游，鼋鼍皆默化。利剑决浮云，玄珠烛长夜。许繇乃尧师，土苴治天下。得鱼忘敝笱，骖螭任高驾。圣智贵潜行，毋使大盗假。悬瓢松树间，风吹流泉泻。哀彼尘垢子，死生如传舍。亭亭南澥云，变化如游龙。朝冠扶桑日，暮舍阊阖风。光彩何荧荧，降我药珠宫。感子相羽翼，飘飖至崆峒。获睹轩辕帝，心华开鸿濛。万象无遁形，来朝宝镜中。双成为舞女，子晋为歌童。游戏太虚庭，谁能知所终。驷马尚可縻，去日苦难追。平生履虎尾，慷慨将何为。转蓬如车轮，随风西北吹。故乡路辽远，瞻望涕涟而。子房久辟谷，颜如朝霞披。白龙何蜿蜿，与我游天池。功业嗟未建，下民方调饥。洁身乃小节，谁能混鸱夷。蝉蜕王侯尊，聊且从吾师。庆卿为燕使，任侠不爱身。当时偕渐离，势必歼强秦。委肉饿虎蹊，为谋徒苦辛。用兵贵无形，窈冥如鬼神。风云张羽翼，龙蛇效屈伸。尚父有韬钤，变化存乎人。我昔观鱼复，八阵如星陈。江波激雄怒，巨石高嶙峋。玉女守其门，风后旋其轮。嗟哉先哲心，精微谁能臻。仲秋寒节至，游子无衣裳。憀慄此何气，中人如斧戕。阴阳日交战，龙血纷玄黄。上天徒暴怒，雷霆曾无伤。务光久沉渊，有穷登为王。予其忍玩世，君臣有大纲。宁当猛虎步，不随鸿鹄翔。勉哉疾固心，四澥聊徬徨。薛公三千客，半是剑伎人。惜无王霸略，西向终事秦。上兵贵战德，训练宜精勤。八阵本无形，混沌如天轮。苟能准河图，出没惊鬼神。离离九皇星，光悬紫薇门。阳春而肃杀，一气秉其钧。予其钦若哉，遑敢懈晨昏。仙人空桐子，变化如阴阳。朝霞一膏沐，神光流未央。忘身故委蛇，八极纷翱翔。伊予从之游，矫掌承玉浆。日月如贯珠，吐纳养其黄。庄生化蝴蝶，相遇鸿濛乡。羽翼何葳蕤，餐花临扶桑。东澥涌其波，浮云四飞扬。尧轩去已久，斯民多忧伤。苟非姑射人，谁能应帝王。薄言税吾驾，深山垂衣裳。出门操天弧，吾将射四方。豺狼日争食，旷野无人行。民生各有乐，好修予为常。桃李羞同华，日月思齐光。曜灵久翳景，丽天谁文章。晞发凭天门，北斗斟琼浆。虽非丹山鸾，愿巢阿阁旁。雌雄三十六，和呜宣祯祥。乘云何踟蹰，山中难久居。营营魂九逝，长夜怀忧虞。披衣起鸣琴，宫商惨不舒。听者非佳人，鸱鸮纷詈予。上天降霜露，岁寒谁欢娱。硕果不可食，琼华化为荼。俯仰涕沾膺，何时旋故都。遥遥望故乡，魂魄所从始。狐死必首丘，远游今安止。嵩丘春载阳，三花何旎旎。时无雒川妃，谁发予琼齿。有鸟自南来，丹翎纷不理。雄鸠虽巧言，苟合中诚耻。茕独夫何言，临流泪如水。吾剑虽短兵，其疾如电光。回旋应规矩，恍惚双龙翔。今天降丧乱，日月颠其行。重华命百神，迎我朱陵冈。林峦亘千里，沅湘流汤汤。山鬼纷媚人，前驱从两狼。忠诚夙所立，九死吾何伤。长鲸吹海波，百川皆倒流。江妃何夭矫，持我归蓬丘。昊天方降威，潜伏为良猷。舍我朱离天，来宅寒门幽。坟羊共藏井，腾蛇与相纠。君子贵知几，柔顺其无忧。萋萋女贞木，变化何葳蕤。含此少阴精，隆冬叶不萎。夫何一佳人，怀忠适见疑。神灵附太山，攀条吟以悲。天边有匏瓜，流光照我姿。笃志慕陶婴，苟合非所期。百川自东逝，北辰无转移。大块鼓噫气，众窍为怒号。予口实兴戎，纵横变离骚。顾盻无四海，遑能媚其曹。泰山郁嵯峨，黄河流滔滔。丈夫无死生，万物等鸿毛。予幼好骐骥，万里思横行。白起不辱君，忠君爱其名。弓燥而手柔，秋天猎秦城。信行直如弦，贤豪不我轻。后骑甘泉宫，前军细柳营。风飘大胡笳，呜呜如龙鸣。少年学神仙，披发罗浮戏。麻姑爱玉颜，为作芙蓉髻。簪以明月珠，拂以红罗帨。吹笛东南峰，紫鸾来嘒嘒。欢娱曾几时，人世苦流离。君为空中云，我为机上丝。将丝系浮云，缠绵安可期。悠悠望蓬山，终古长相思。
咏怀·其一
作者：屈大均
朝代：清

瑶琴欲高张，角弓贵持满。至人漱正阳，神明日三浣。驾言陟天孙，揽啸迎风馆。明月升娥光，鲜霞流玉盌。逢君安期子，相求何嬿婉。至道如膏粱，厌饫世所罕。秦皇不可说，怀策自萧散。抚节一悲歌，时逝将奈何。玄霜杀百卉，积石扬洪波。宁无鲁阳德，回日扶桑柯。
咏怀·其一
作者：屈大均
朝代：清
体裁：古风

瑶琴欲高张，角弓贵持满。至人漱正阳，神明日三浣。驾言陟天孙，揽啸迎风馆。明月升娥光，鲜霞流玉碗。逢君安期子，相求何嬿婉。至道如膏粱，厌饫世所罕。秦皇不可说，怀策自萧散。抚节一悲歌，时逝将奈何。玄霜杀百卉，积石扬洪波。宁无鲁阳德，回日扶桑柯。
咏怀·其一
作者：屈大均
朝代：清
体裁：古风

至人握大象，长为天下君。澄潭龙不见，嘘气成风云。维彼蒲衣子，渊玄莫能伦。朝隐泰山霞，暮游洪河津。仁义乃蘧庐，逍遥葆其真。春雷惊百卉，阊阖涣波鳞。时哉无与言，天倪一何神。
咏怀·其七
作者：屈大均
朝代：清
体裁：古风

兰丛盛枳棘，凤穴邻鸱鸮。利害日相摩，金石为之焦。仲尼探虎口，蹠也方矜骄。仁义为盗积，天下谁宗尧。驱车以放志，言观东海潮。波涛飞雪山，河汉垂天桥。蛟龙隐文章，尾闾水潜消。宁无百尺丝，吞饵惟游鲦。白云来何迟，俯仰托长谣。
咏怀·其七
作者：屈大均
朝代：清
体裁：古风

薛公三千客，半是剑伎人。惜无王霸略，西向终事秦。上兵贵战德，训练宜精勤。八阵本无形，混沌如天轮。苟能准河图，出没惊鬼神。离离九皇星，光悬紫薇门。阳春而肃杀，一气秉其钧。予其钦若哉，遑敢懈晨昏。
咏怀·其三
作者：屈大均
朝代：清
体裁：古风

亭亭南澥云，变化如游龙。朝冠扶桑日，暮舍阊阖风。光彩何荧荧，降我药珠宫。感子相羽翼，飘飖至崆峒。获睹轩辕帝，心华开鸿濛。万象无遁形，来朝宝镜中。双成为舞女，子晋为歌童。游戏太虚庭，谁能知所终。
咏怀·其三
作者：屈大均
朝代：清
体裁：古风

条风拂樱梅，翠羽鸣参差。昊天爱万物，飞植各乘时。如何苦贫士，鬒发成素丝。幽兰生谷底，朝阳无见期。渴饮坚冰浆，饥掇丹林荑。苟非含道腴，安得好容姿。
咏怀·其九
作者：屈大均
朝代：清
体裁：古风

出门操天弧，吾将射四方。豺狼日争食，旷野无人行。民生各有乐，好修予为常。桃李羞同华，日月思齐光。曜灵久翳景，丽天谁文章。晞发凭天门，北斗斟琼浆。虽非丹山鸾，愿巢阿阁旁。雌雄三十六，和呜宣祯祥。
咏怀·其九
作者：屈大均
朝代：清
体裁：古风

庖人烹赤鱼，鱼尾何离筛。风雷起神鼎，俄然摩天飞。冠霞登紫宫，骖鹿上兰池。遨游经四澥，回顾伤黍离。潜龙贵勿用，秕糠为帝师。至道久蝉蜕，七圣莫能知。悠悠具茨云，吹笙何参差。
咏怀·其二
作者：屈大均
朝代：清
体裁：古风

峨眉有仙人，颜如皦日光。蜿蜒御双龙，云气四飞扬。朝游蓬莱山，暮归太微堂。天命自流行，混沌居中央。我为德充符，万物皆无伤。窅然丧天下，乃能应帝王。
咏怀·其二
作者：屈大均
朝代：清
体裁：古风

猿猴依杞楠，后羿不能射。至人与天游，鼋鼍皆默化。利剑决浮云，玄珠烛长夜。许繇乃尧师，土苴治天下。得鱼忘敝笱，骖螭任高驾。圣智贵潜行，毋使大盗假。悬瓢松树间，风吹流泉泻。哀彼尘垢子，死生如传舍。
咏怀·其二十
作者：屈大均
朝代：清
体裁：古风

玄黄何烟煴，尘埃间白云。含此苕华姿，独行无与群。天鉴讵孔明，玉石郁未分。兔丝织为衣，燕麦持为飧。冻馁不能语，为节何艰辛。驽马食龙刍，一日成骐驎。曜灵不弃予，屋漏垂阳荐。
咏怀·其二十一
作者：屈大均
朝代：清
体裁：古风

鸿鹄何苍茫，背负青天飞。白波捲沧海，声如鬼神驰。予时弹雅琴，成连嗟不归。回风翻木叶，斜日悬江矶。凄凄水仙吟，中曲断朱丝。四望悄无人，天吴方躨跜。神物有变化，至人能推移。拔山岂无力，枭雄吾不为。慷慨发冲冠，伤哉失路悲。
咏怀·其五
作者：屈大均
朝代：清
体裁：古风

仙人骖文螭，西游阆风阙。神珠藏九渊，变化如日月。顾见世间人，声色自沉没。仲尼居九夷，至道当谁悦。哀哉人命危，蜉蝣伤掘阅。兹时方板荡，匡济需贤哲。列宿在草莽，紫薇光彷佛。天钟运筹人，何时见功伐。
咏怀·其五
作者：屈大均
朝代：清
体裁：古风

庆卿为燕使，任侠不爱身。当时偕渐离，势必歼强秦。委肉饿虎蹊，为谋徒苦辛。用兵贵无形，窈冥如鬼神。风云张羽翼，龙蛇效屈伸。尚父有韬钤，变化存乎人。我昔观鱼复，八阵如星陈。江波激雄怒，巨石高嶙峋。玉女守其门，风后旋其轮。嗟哉先哲心，精微谁能臻。
咏怀·其八
作者：屈大均
朝代：清
体裁：古风

仙人空桐子，变化如阴阳。朝霞一膏沐，神光流未央。忘身故委蛇，八极纷翱翔。伊予从之游，矫掌承玉浆。日月如贯珠，吐纳养其黄。庄生化蝴蝶，相遇鸿濛乡。羽翼何葳蕤，餐花临扶桑。东澥涌其波，浮云四飞扬。尧轩去已久，斯民多忧伤。苟非姑射人，谁能应帝王。薄言税吾驾，深山垂衣裳。
咏怀·其八
作者：屈大均
朝代：清
体裁：古风

蓬头诸剑士，飒飒曼胡缨。十步杀一人，虽勇无功名。我有轩皇书，阴阳为甲兵。道大难为容，浮沉伤中情。大盗为诸侯，卞随久捐生。神龟婴余且，驺虞五鼎烹。利器乃假人，天下何繇平。悠悠羲农初，无为孰与京。
咏怀·其六
作者：屈大均
朝代：清
体裁：古风

仲秋寒节至，游子无衣裳。憀慄此何气，中人如斧戕。阴阳日交战，龙血纷玄黄。上天徒暴怒，雷霆曾无伤。务光久沉渊，有穷登为王。予其忍玩世，君臣有大纲。宁当猛虎步，不随鸿鹄翔。勉哉疾固心，四澥聊徬徨。
咏怀·其六
作者：屈大均
朝代：清
体裁：古风

鼷鼠潜神丘，鹓雏集高枝。区区保性命，二虫曾何知。哲人无死地，所至福履绥。以兹七尺身，为君作蓍龟。赴义不返顾，成仁无推移。天狼纷下食，中土为肉糜。予为民请命，大呼起疮痍。事成天地悦，事败鬼神悲。乘道而浮游，无须驾鸾螭。妻孥乃敝屣，已矣从此辞。
咏怀·其十
作者：屈大均
朝代：清
体裁：古风

乘云何踟蹰，山中难久居。营营魂九逝，长夜怀忧虞。披衣起鸣琴，宫商惨不舒。听者非佳人，鸱鸮纷詈予。上天降霜露，岁寒谁欢娱。硕果不可食，琼华化为荼。俯仰涕沾膺，何时旋故都。
咏怀·其十
作者：屈大均
朝代：清
体裁：古风

王母有小女，其名为婉罗。教我玉胎篇，俯仰餐太和。玉颜争皦日，吐词如鲜葩。神明所膏沐，物物成丹砂。还开偃月炉，纯阳生紫芽。合散皆文章，一气如朝霞。神仙多诙谐，与龙为变化。出入太无中，真道苦不华。哀彼世路人，白发空婆娑。
咏怀·其十一
作者：屈大均
朝代：清
体裁：古风

山人酌流霞，浮杯菖蒲溪。笑我不肯饮，容颜无光辉。桃花恃春阳，松柏有霜威。白云多变化，讵随鸿鹄飞。请谢阴长生，何恋紫房为。吾心似秋月，皎洁谁能知。
咏怀·其十一
作者：屈大均
朝代：清
体裁：古风

遥遥望故乡，魂魄所从始。狐死必首丘，远游今安止。嵩丘春载阳，三花何旎旎。时无雒川妃，谁发予琼齿。有鸟自南来，丹翎纷不理。雄鸠虽巧言，苟合中诚耻。茕独夫何言，临流泪如水。
咏怀·其十七
作者：屈大均
朝代：清
体裁：古风

九州何茫茫，吾独哀无女。绥绥涂山狐，九尾难与处。服我琼琚衣，鸣琴临北渚。湘妃虽目成，自媒非所许。盈盈匏瓜河，兰荪媚平楚。怀修追有鳏，褰裳聊容与。
咏怀·其十七
作者：屈大均
朝代：清
体裁：古风

少年学神仙，披发罗浮戏。麻姑爱玉颜，为作芙蓉髻。簪以明月珠，拂以红罗帨。吹笛东南峰，紫鸾来嘒嘒。欢娱曾几时，人世苦流离。君为空中云，我为机上丝。将丝系浮云，缠绵安可期。悠悠望蓬山，终古长相思。
咏怀·其十三
作者：屈大均
朝代：清
体裁：古风

危冠切青霞，长裾扫八裔。我岂学游仙，逍遥自无外。日月在掌中，收来有六辔。顾谓王子乔，至道须神契。四海如镜明，何劳去昏翳。
咏怀·其十三
作者：屈大均
朝代：清
体裁：古风

长鲸吹海波，百川皆倒流。江妃何夭矫，持我归蓬丘。昊天方降威，潜伏为良猷。舍我朱离天，来宅寒门幽。坟羊共藏井，腾蛇与相纠。君子贵知几，柔顺其无忧。
咏怀·其十九
作者：屈大均
朝代：清
体裁：古风

初日丽垂杨，朱楼临大路。纤纤彼女手，当户裁纨素。雍雍雁南游，遗音落沧州。美人耻歌舞，箧笥叠衣裘。衣裘有时著，孟冬清霜落。皎皎蕣华姿，岁寒逾绰约。道胜忘纷华，心游贵恬汉。
咏怀·其十二
作者：屈大均
朝代：清
体裁：古风

吾剑虽短兵，其疾如电光。回旋应规矩，恍惚双龙翔。今天降丧乱，日月颠其行。重华命百神，迎我朱陵冈。林峦亘千里，沅湘流汤汤。山鬼纷媚人，前驱从两狼。忠诚夙所立，九死吾何伤。
咏怀·其十二
作者：屈大均
朝代：清
体裁：古风

芳风起池塘，花逐鸳鸯飞。明月何娟娟，为君扬蛾眉。请弹石上琴，更酌黄金卮。蓬莱水已竭，麻姑鬓成丝。芙蕖自有英，何慕松楸为。松楸凌霜雪，虚名将安归。
咏怀·其十五
作者：屈大均
朝代：清
体裁：古风

大块鼓噫气，众窍为怒号。予口实兴戎，纵横变离骚。顾盻无四海，遑能媚其曹。泰山郁嵯峨，黄河流滔滔。丈夫无死生，万物等鸿毛。
咏怀·其十五
作者：屈大均
朝代：清
体裁：古风

方朔乃岁星，游戏柏梁台。王侯若草芥，啸傲凌松崖。招摇履为綦，沧海持为杯。既笑首阳拙，复卑柳下才。专气而致柔，与世为婴孩。予亦韩终流，骖鹿相徘徊。千年鍊金骨，双髻象蓬莱。安用天下为，逍遥以无怀。飞龙擘河汉，驽马沦尘埃。
咏怀·其十八
作者：屈大均
朝代：清
体裁：古风

朝露畏太阳，高梧忌秋霜。嗟尔绮纨子，欢乐焉能长。势利一浮云，人命如流光。人鬼互相代，谁能出阴阳。放志以遨游，行行至太行。车马屡倾覆，我心终不伤。高鸟凌霄飞，日月在其旁。荣名非所慕，保此岁寒芳。
咏怀·其十六
作者：屈大均
朝代：清
体裁：古风

予幼好骐骥，万里思横行。白起不辱君，忠君爱其名。弓燥而手柔，秋天猎秦城。信行直如弦，贤豪不我轻。后骑甘泉宫，前军细柳营。风飘大胡笳，呜呜如龙鸣。
咏怀·其十六
作者：屈大均
朝代：清
体裁：古风

阴阳迭迁谢，人世悲蜉蝣。命我云螭驾，逝将登不周。饥餐苕华玉，寒披九凤裘。井水无大鱼，新林无长楸。纷纷彼妇口，乃为君子羞。鲍焦已槁死，强嬴吞诸侯。伤哉仁义衰，奸雄皆窃钩。仲尼无斧柯，龟山空夷犹。
咏怀·其十四
作者：屈大均
朝代：清
体裁：古风

溪谷何多风，猿猴鸣相追。兔丝无断绝，百尺绿松枝。调琴苦弦急，望远苦心悲。断发逃荆蛮，三载不得归。岂无骨肉亲，金尽天性亏。世路皆太行，履道吾何之。神鸾冲高天，毋使鸒鸠欺。
咏怀·其十四
作者：屈大均
朝代：清
体裁：古风

萋萋女贞木，变化何葳蕤。含此少阴精，隆冬叶不萎。夫何一佳人，怀忠适见疑。神灵附太山，攀条吟以悲。天边有匏瓜，流光照我姿。笃志慕陶婴，苟合非所期。百川自东逝，北辰无转移。
咏怀·其四
作者：屈大均
朝代：清
体裁：古风

惊风鼓松柏，栖鸟群翻飞。开门望行人，浮云暮不归。种桃爱其葩，种柳爱其枝。虽无岁寒用，夙昔同裳衣。鱼目乱火齐，蟾蜍蚀清晖。遂令金石交，千里相乖违。拔剑击盘石，石碎剑亦亏。感激将何言，泪下空涟而。
咏怀·其四
作者：屈大均
朝代：清
体裁：古风

驷马尚可縻，去日苦难追。平生履虎尾，慷慨将何为。转蓬如车轮，随风西北吹。故乡路辽远，瞻望涕涟而。子房久辟谷，颜如朝霞披。白龙何蜿蜿，与我游天池。功业嗟未建，下民方调饥。洁身乃小节，谁能混鸱夷。蝉蜕王侯尊，聊且从吾师。
咏李广
作者：屈大均
朝代：清

铁骑横穿万马分，大黄亲解左贤军。汉家飞将多猿臂，射虎天山箭没云。解鞍山下卧黄云，两翼从容百骑分。射杀匈奴白马将，生擒不少射雕群。抱儿鞭马向南飞，射杀追车绝塞归。小队蓝田围猎罢，霸陵呵止不曾非。
咏李广·其一
作者：屈大均
朝代：清
体裁：七言绝句

铁骑横穿万马分，大黄亲解左贤军。汉家飞将多猿臂，射虎天山箭没云。
咏李广·其三
作者：屈大均
朝代：清
体裁：七言绝句

抱儿鞭马向南飞，射杀追车绝塞归。小队蓝田围猎罢，霸陵呵止不曾非。
咏李广·其二
作者：屈大均
朝代：清
体裁：七言绝句

解鞍山下卧黄云，两翼从容百骑分。射杀匈奴白马将，生擒不少射雕群。
咏李陵
作者：屈大均
朝代：清

鞮汗山前落日催，三千剑客委黄埃。汉家都尉单于婿，左右阏氏起舞来。战鼓无声夜半时，三军矢尽尺刀持。生降暂作裨王去，欲效曹柯汉不知。一别河梁绝域分，报恩无复汉将军。悲歌未断丁零至，泪洒龙沙万里云。
咏李陵·其一
作者：屈大均
朝代：清
体裁：七言绝句

鞮汗山前落日催，三千剑客委黄埃。汉家都尉单于婿，左右阏氏起舞来。
咏李陵·其三
作者：屈大均
朝代：清
体裁：七言绝句

一别河梁绝域分，报恩无复汉将军。悲歌未断丁零至，泪洒龙沙万里云。
咏李陵·其二
作者：屈大均
朝代：清
体裁：七言绝句

战鼓无声夜半时，三军矢尽尺刀持。生降暂作裨王去，欲效曹柯汉不知。
咏梁子六莹琴
作者：屈大均
朝代：清
体裁：古风

太冥有寒桐，琼干含黄钟。凤凰何秋秋，为君结流风。我为园客丝，缠绵玉轸中。玉轸有时折，朱丝无断绝。大弦含幽兰，小弦吐白雪。鼓舞尽神明，庶以酬先哲。
咏汉高祖
作者：屈大均
朝代：清

啸命群雄易，屠沽起汉家。蛇分芒砀泽，龙死博浪沙。五载成黄屋，三分尚翠华。遗臣精爽在，愿作寝园花。一代真汤武，功高古圣王。大风开日月，长剑破鸿荒。赤帝天宗子，黄龙汉故乡。千秋谁得似，烈烈我高皇。
咏汉高祖·其一
作者：屈大均
朝代：清
体裁：五言律诗

啸命群雄易，屠沽起汉家。蛇分芒砀泽，龙死博浪沙。五载成黄屋，三分尚翠华。遗臣精爽在，愿作寝园花。
咏汉高祖·其二
作者：屈大均
朝代：清
体裁：五言律诗

一代真汤武，功高古圣王。大风开日月，长剑破鸿荒。赤帝天宗子，黄龙汉故乡。千秋谁得似，烈烈我高皇。
咏秦夫人良玉
作者：屈大均
朝代：清
体裁：七言绝句

巾帼勤王旧有名，罗敷同姓亦同情。红妆自可张军气，锦伞繇来建义声。
咏竹
作者：屈大均
朝代：清

慈孝枝枝翠，笼葱第一竿。霜乾春粉暖，露湿腻香寒。袅袅堪垂钓，猗猗亦合欢。琢磨同卫武，辛苦为琅玕。石上檀栾满，霜根结几深。芳辛嘉桂德，空洞老松心。未忍多为杖，时因罢鼓琴。含风娱暮节，一一箨龙吟。
咏竹·其一
作者：屈大均
朝代：清
体裁：五言律诗

慈孝枝枝翠，笼葱第一竿。霜乾春粉暖，露湿腻香寒。袅袅堪垂钓，猗猗亦合欢。琢磨同卫武，辛苦为琅玕。
咏竹·其二
作者：屈大均
朝代：清
体裁：五言律诗

石上檀栾满，霜根结几深。芳辛嘉桂德，空洞老松心。未忍多为杖，时因罢鼓琴。含风娱暮节，一一箨龙吟。
咏管宁
作者：屈大均
朝代：清

生长惟潜逸，栖迟岂守高。闺庭閒出入，几杖未烦劳。语客惟经典，依人自羽毛。一匡思祖业，慷慨在蓬蒿。木榻穿当膝，相随未老前。潜龙成德日，辽海说经年。裙薄冬添布，巾疏夏脱绵。孤臣馀草莽，匪石一心坚。
咏管宁·其一
作者：屈大均
朝代：清
体裁：五言律诗

生长惟潜逸，栖迟岂守高。闺庭閒出入，几杖未烦劳。语客惟经典，依人自羽毛。一匡思祖业，慷慨在蓬蒿。
咏管宁·其二
作者：屈大均
朝代：清
体裁：五言律诗

木榻穿当膝，相随未老前。潜龙成德日，辽海说经年。裙薄冬添布，巾疏夏脱绵。孤臣馀草莽，匪石一心坚。
咏罗浮
作者：屈大均
朝代：清

浮山浮海自东来，嫁与罗山不用媒。合体真同夫与妇，生儿尽作小蓬莱。四百三十二儿孙，上界飞云势并尊。浮岳不将罗岳去，白云长锁洞天门。飞桥天半接罗浮，铁柱双标在两头。锁住蓬莱东一股，浮山不逐海潮流。瀑泉无数落峰腰，九百还馀八十条。布水不言庐岳好，泉源福地是东樵。东瀑何如西瀑长，交飞云际似鸳鸯。瀑花吹满黄龙洞，冰雪人愁六月凉。一帘飞水挂云高，半落流杯与药槽。风接寒声人天际，时时散作万松涛。丫髻双开紫翠新，瑶台石笋斗嶙峋。笑他玉女峰娟妙，长伴云边一老人。一道飞桥乍有无，台边问路得麻姑。石楼大小中天出，开阖何人在玉壶。
咏罗浮·其一
作者：屈大均
朝代：清
体裁：七言绝句

浮山浮海自东来，嫁与罗山不用媒。合体真同夫与妇，生儿尽作小蓬莱。
咏罗浮·其七
作者：屈大均
朝代：清
体裁：七言绝句

丫髻双开紫翠新，瑶台石笋斗嶙峋。笑他玉女峰娟妙，长伴云边一老人。
咏罗浮·其三
作者：屈大均
朝代：清
体裁：七言绝句

飞桥天半接罗浮，铁柱双标在两头。锁住蓬莱东一股，浮山不逐海潮流。
咏罗浮·其二
作者：屈大均
朝代：清
体裁：七言绝句

四百三十二儿孙，上界飞云势并尊。浮岳不将罗岳去，白云长锁洞天门。
咏罗浮·其五
作者：屈大均
朝代：清
体裁：七言绝句

东瀑何如西瀑长，交飞云际似鸳鸯。瀑花吹满黄龙洞，冰雪人愁六月凉。
咏罗浮·其八
作者：屈大均
朝代：清
体裁：七言绝句

一道飞桥乍有无，台边问路得麻姑。石楼大小中天出，开阖何人在玉壶。
咏罗浮·其六
作者：屈大均
朝代：清
体裁：七言绝句

一帘飞水挂云高，半落流杯与药槽。风接寒声人天际，时时散作万松涛。
咏罗浮·其四
作者：屈大均
朝代：清
体裁：七言绝句

瀑泉无数落峰腰，九百还馀八十条。布水不言庐岳好，泉源福地是东樵。
咏苏武
作者：屈大均
朝代：清

齧雪多年在寒沙，骆驼封上子卿家。牛羊多受阏氏赐，复有胡姬貌似花。咽尽旃毛及雪花，羝羊未乳敢思家。紫貂蔘实真天赐，不使丁年鬓已华。牛羊多谢少卿妻，于靬穹庐赐亦齐。白首不愁归汉晚，丹青写出未央西。
咏苏武·其一
作者：屈大均
朝代：清
体裁：七言绝句

齧雪多年在寒沙，骆驼封上子卿家。牛羊多受阏氏赐，复有胡姬貌似花。
咏苏武·其三
作者：屈大均
朝代：清
体裁：七言绝句

牛羊多谢少卿妻，于靬穹庐赐亦齐。白首不愁归汉晚，丹青写出未央西。
咏苏武·其二
作者：屈大均
朝代：清
体裁：七言绝句

咽尽旃毛及雪花，羝羊未乳敢思家。紫貂蔘实真天赐，不使丁年鬓已华。
咏茼蒿花同础尘元孝限四十韵
作者：屈大均
朝代：清

蘩丑元多种，为蒿乃在秋。长先珍菜出，故为玉齑谋。花好疑黄菊，香真夺紫萩。茎虚那作柱，蕊细亦成楼。十日开方足，三冬吐未休。抱娘枝总合，结子跗齐留。根与茵蔯宿，毛随蕴藻羞。茶饴惟自识，薏苦待谁收。臭味同三物，科生各一丘。争衔惊鹿至，勿践戒骢游。雪逐菘苗脆，风连蕹叶浮。薹长资沃土，朵大占平畴。老圃吾曾学，图经欲更脩。廉夫蔬未槁，仁者粟仍愁。菰米充亲膳，凫葵佐客脩。芰菱思屈到，莪蔚废王裒。报德瓶罍在，承欢匕箸求。断葱防累母，食肉忍封侯。内则思甘旨，闺人助芼流。芹供从所嗜，萱树早忘忧。生啖芬蘤烈，蒸茹翠甲柔。濡宜红芥酱，鬻贵白茶油。酿雉全胜蓼，羹鱼绝似蒌。吴酸兼芍药，越辣杂扶？。薄养贫逾乐，清斋疾已瘳。仙方尝系肘，狂态每簪头。正贱非田艾，妖珍岂水莸。馀餐分白兔，台养及尸鸠。小物偏筐筥，嘉辰正腊膢。野情忠欲献，山句丽堪酬。敛性凭中药，搴芳向郁洲。煌煌英弗落，苒苒颖初抽。金质纯能尔，阴威肯让不。心空无可拔，色正复何尤。靃靡当门侧，光荣满道周。湿烟朝滴滴，寒吹夕飕飕。瓮抱过蒲涧，畦穿接柳沟。草中高易见，葩外美难投。薄卷期春饼，轻浇要旧醅。辛盘明旦造，首馈是黔娄。
咏茼蒿花同础尘元孝限四十韵
作者：屈大均
朝代：清
体裁：五言排律

蘩丑元多种，为蒿乃在秋。长先珍菜出，故为玉齑谋。花好疑黄菊，香真夺紫萩。茎虚那作柱，蕊细亦成楼。十日开方足，三冬吐未休。抱娘枝总合，结子跗齐留。根与茵蔯宿，毛随蕴藻羞。茶饴惟自识，薏苦待谁收。臭味同三物，科生各一丘。争衔惊鹿至，勿践戒骢游。雪逐菘苗脆，风连蕹叶浮。薹长资沃土，朵大占平畴。老圃吾曾学，图经欲更脩。廉夫蔬未槁，仁者粟仍愁。菰米充亲膳，凫葵佐客脩。芰菱思屈到，莪蔚废王裒。报德瓶罍在，承欢匕箸求。断葱防累母，食肉忍封侯。内则思甘旨，闺人助芼流。芹供从所嗜，萱树早忘忧。生啖芬蘤烈，蒸茹翠甲柔。濡宜红芥酱，鬻贵白茶油。酿雉全胜蓼，羹鱼绝似蒌。吴酸兼芍药，越辣杂扶�。薄养贫逾乐，清斋疾已瘳。仙方尝系肘，狂态每簪头。正贱非田艾，妖珍岂水莸。馀餐分白兔，台养及尸鸠。小物偏筐筥，嘉辰正腊膢。野情忠欲献，山句丽堪酬。敛性凭中药，搴芳向郁洲。煌煌英弗落，苒苒颖初抽。金质纯能尔，阴威肯让不。心空无可拔，色正复何尤。靃靡当门侧，光荣满道周。湿烟朝滴滴，寒吹夕飕飕。瓮抱过蒲涧，畦穿接柳沟。草中高易见，葩外美难投。薄卷期春饼，轻浇要旧醅。辛盘明旦造，首馈是黔娄。
咏荆轲
作者：屈大均
朝代：清
体裁：七言律诗

荆卿西去不胜悲，歧路苍茫欲待谁。匕首岂堪将竖子，地图何不与渐离。凄凉易水驱车日，仓卒秦王逵殿时。剑术可怜疏未讲，精诚空有白虹知。
咏葛稚川赠内
作者：屈大均
朝代：清
体裁：七言律诗

葛令当年勾漏去，求仙却娶鲍家姝。双栖红翠三花树，对写烟霞五岳图。芙蓉自可为金液，蛱蝶何知在玉壶。将子罗浮明日返，人疑桂父与麻姑。
咏金陵曲中遗事
作者：屈大均
朝代：清

国初南院首皇州，官妓居连十四楼。手帕结成多姊妹，春盘笑为赏灯留。诏出金钱每赐酺，簪缨一一赴当垆。轻烟淡粉楼偏闹，占尽莺花绝代无。秦淮灯接凤凰台，胜会相将盒子开。未暮私将帘半捲，外人知道所欢来。曲中女士爱藏书，寇四牙签尽不如。今瘦古肥争学帖，手抄还向晚妆馀。
咏金陵曲中遗事·其一
作者：屈大均
朝代：清
体裁：七言绝句

国初南院首皇州，官妓居连十四楼。手帕结成多姊妹，春盘笑为赏灯留。
咏金陵曲中遗事·其三
作者：屈大均
朝代：清
体裁：七言绝句

秦淮灯接凤凰台，胜会相将盒子开。未暮私将帘半捲，外人知道所欢来。
咏金陵曲中遗事·其二
作者：屈大均
朝代：清
体裁：七言绝句

诏出金钱每赐酺，簪缨一一赴当垆。轻烟淡粉楼偏闹，占尽莺花绝代无。
咏金陵曲中遗事·其四
作者：屈大均
朝代：清
体裁：七言绝句

曲中女士爱藏书，寇四牙签尽不如。今瘦古肥争学帖，手抄还向晚妆馀。
咏阮嗣宗
作者：屈大均
朝代：清
体裁：古风

阮籍英雄人，高逸非其志。驱车临广武，大笑楚汉事。饮酒以轻生，杜康知此意。邻家有好女，蕣华伤萎地。恸哭涕滂沱，情深岂妖媚。长啸若凤鸾，亦乃途穷泪。嵇公薄汤武，遗曲广陵坠。越礼逾矜慎，言怀务闳肆。当日竹林贤，沉冥惟尔醉。
咏马伏波
作者：屈大均
朝代：清

将军南涉武溪深，双植金标镇象林。铜鼓铸成奇马式，汉皇留在馺娑阴。麋冷双女自为王，锦绣旌旗海上张。一自伏波亲讨伐，日南长作汉封疆。飞鸢站站堕炎云，薏苡加餐莅政勤。骆越至今遵约束，岁时频祀马将军。
咏马伏波·其一
作者：屈大均
朝代：清
体裁：七言绝句

将军南涉武溪深，双植金标镇象林。铜鼓铸成奇马式，汉皇留在馺娑阴。
咏马伏波·其三
作者：屈大均
朝代：清
体裁：七言绝句

飞鸢站站堕炎云，薏苡加餐莅政勤。骆越至今遵约束，岁时频祀马将军。
咏马伏波·其二
作者：屈大均
朝代：清
体裁：七言绝句

麋冷双女自为王，锦绣旌旗海上张。一自伏波亲讨伐，日南长作汉封疆。
咏高士王宾
作者：屈大均
朝代：清
体裁：古风

至人能婴儿，嬉戏存天真。长为浑沌宗，弃智如埃尘。直木必先伐，甘泉必先湮。于世吾何求，聊为葛天民。朝饥采松柏，暮寒栖草茵。抗节终不回，汤武非吾君。毁我白玉颜，裂我华阳巾。遥遥狂接舆，相携共沉沦。
咏高士王逵
作者：屈大均
朝代：清
体裁：古风

嗟尔支离疏，傲倪得其天。长乘莽渺鸟，翱翔穷九埏。君子道固穷，小人利是缠。鲍焦持其蔬，晋楚难比肩。高行虽伤身，令名百世传。
哀殇
作者：屈大均
朝代：清

母魄藏梅子，儿魂在上河。荆吴千里隔，风雨两秋过。梦以黄泉好，情当白首多。高堂知此信，沾洒更如何。无母谁怜汝，酸啼绝乳时。提携劳二妾，丧乱苦孤儿。大别魂来抱，长干骨未持。归舟多涕泪，总为两坟悲。
哀殇·其一
作者：屈大均
朝代：清
体裁：五言律诗

母魄藏梅子，儿魂在上河。荆吴千里隔，风雨两秋过。梦以黄泉好，情当白首多。高堂知此信，沾洒更如何。
哀殇·其二
作者：屈大均
朝代：清
体裁：五言律诗

无母谁怜汝，酸啼绝乳时。提携劳二妾，丧乱苦孤儿。大别魂来抱，长干骨未持。归舟多涕泪，总为两坟悲。
哀述
作者：屈大均
朝代：清

昨日犹孩笑，萱堂七箸边。免怀头白日，伤性血衰年。苦请终无帝，穷呼岂有天。代身如可得，争赴是黄泉。白头初失乳，依怙更无时。已恨全归晚，还伤反哺迟。鹿犹衔美草，鹃欲化空枝。泪逐霜华落，沾濡不自知。新为无母子，六十始婴啼。哭向天边断，魂随地下迷。林乌飞引鷇，野鹿食鸣麑。我独伤何恃，徬徨日影西。欲爱终无日，匆匆大耋年。犹惊惟喜惧，最忆是餐眠。月上杯圈设，花开几杖迁。那能相哺食，更乐乳鸠天。早寡陶婴似，艰贞五十春。未亡黄鹄苦，垂老白华贫。养志惟高尚，忘忧是隐沦。期颐曾未得，有憾昊天仁。手泽芳菲尽，啼痕作露华。薤非长命草，萱是断肠花。风树无多地，泉台自一家。双鸾生死孝，总欲殉黄沙。无以为忠养，清贫似素秋。双鬃陶母尽，一缕敬姜留。雀舌馀茶盌，蛛丝满药篝。菇斋过九十，馨洁愧兰羞。自今憎佛日，悔乞白毫光。大忌逢佳节，终身恨法王。音容归寂灭，体魄合鸿荒。咫尺慈威失，庭闱在北邙。匍匐开泉路，坟成马鬣时。乌衔凝血土，猿挂断肠枝。合骨先公速，迎魂故宅迟。弟兄交手哭，中路作孤儿。祔葬从先子，高曾接墓田。泪枯松柏日，哀断蓼莪天。同穴重封树，如堂一几筵。罗威吾欲作，没齿白杨边。
哀述·其一
作者：屈大均
朝代：清
体裁：五言律诗

昨日犹孩笑，萱堂七箸边。免怀头白日，伤性血衰年。苦请终无帝，穷呼岂有天。代身如可得，争赴是黄泉。
哀述·其七
作者：屈大均
朝代：清

无以为忠养，清贫似素秋。双鬃陶母尽，一缕敬姜留。雀舌馀茶盌，蛛丝满药篝。菇斋过九十，馨洁愧兰羞。
哀述·其七
作者：屈大均
朝代：清
体裁：五言律诗

无以为忠养，清贫似素秋。双鬃陶母尽，一缕敬姜留。雀舌馀茶碗，蛛丝满药篝。菇斋过九十，馨洁愧兰羞。
哀述·其三
作者：屈大均
朝代：清
体裁：五言律诗

新为无母子，六十始婴啼。哭向天边断，魂随地下迷。林乌飞引鷇，野鹿食鸣麑。我独伤何恃，徬徨日影西。
哀述·其九
作者：屈大均
朝代：清
体裁：五言律诗

匍匐开泉路，坟成马鬣时。乌衔凝血土，猿挂断肠枝。合骨先公速，迎魂故宅迟。弟兄交手哭，中路作孤儿。
哀述·其二
作者：屈大均
朝代：清
体裁：五言律诗

白头初失乳，依怙更无时。已恨全归晚，还伤反哺迟。鹿犹衔美草，鹃欲化空枝。泪逐霜华落，沾濡不自知。
哀述·其五
作者：屈大均
朝代：清
体裁：五言律诗

早寡陶婴似，艰贞五十春。未亡黄鹄苦，垂老白华贫。养志惟高尚，忘忧是隐沦。期颐曾未得，有憾昊天仁。
哀述·其八
作者：屈大均
朝代：清
体裁：五言律诗

自今憎佛日，悔乞白毫光。大忌逢佳节，终身恨法王。音容归寂灭，体魄合鸿荒。咫尺慈威失，庭闱在北邙。
哀述·其六
作者：屈大均
朝代：清
体裁：五言律诗

手泽芳菲尽，啼痕作露华。薤非长命草，萱是断肠花。风树无多地，泉台自一家。双鸾生死孝，总欲殉黄沙。
哀述·其十
作者：屈大均
朝代：清
体裁：五言律诗

祔葬从先子，高曾接墓田。泪枯松柏日，哀断蓼莪天。同穴重封树，如堂一几筵。罗威吾欲作，没齿白杨边。
哀述·其四
作者：屈大均
朝代：清
体裁：五言律诗

欲爱终无日，匆匆大耋年。犹惊惟喜惧，最忆是餐眠。月上杯圈设，花开几杖迁。那能相哺食，更乐乳鸠天。
哀麦氏诸烈
作者：屈大均
朝代：清

葡萄惟汉地，孔雀不胡天。岂有罗敷洁，而求老上怜。明珠沉合浦，美玉葬雄田。不使金笳引，飞来角枕边。丹井水泱泱，含君明月光。落花封玉屧，飞叶满银床。白璧还慈母，黄沙谢峭王。从来贞烈性，尽在紫鸳鸯。
哀麦氏诸烈·其一
作者：屈大均
朝代：清
体裁：五言律诗

葡萄惟汉地，孔雀不胡天。岂有罗敷洁，而求老上怜。明珠沉合浦，美玉葬雄田。不使金笳引，飞来角枕边。
哀麦氏诸烈·其二
作者：屈大均
朝代：清
体裁：五言律诗

丹井水泱泱，含君明月光。落花封玉屧，飞叶满银床。白璧还慈母，黄沙谢峭王。从来贞烈性，尽在紫鸳鸯。
哥某方伯
作者：屈大均
朝代：清
体裁：五言律诗

方岳开南极，台门俯药洲。捲将明圣水，来作海珠流。禾黍多阴雨，壶觞及素秋。寿星相照曜，长接紫薇楼。
哭亡儿明道
作者：屈大均
朝代：清

又忍西河泪，吾兹敢丧明。乌生馀一子，猿哭只三声。鞠育劳王母，孩提失所生。蟪蛄空九岁，无命养难成。四岁嗟无恃，全凭祖母慈。甘瓜根蒂绝，老凤羽毛垂。失乳身尝病，虽贫学未迟。从予历吴楚，黄口已流离。万里频随父，难虞自幼龄。新归作吴语，初读喜葩经。笔札能多取，弦歌解细听。童魂方二尺，可复伴囊萤。庾信伤心极，胜衣恨二男。从来词客泪，不独为江南。写爱松烟好，餐馀荔子甘。东门难不哭，朝夕泪长含。汝母知书甚，埋香已六年。黄泉今教汝，紫玉未还天。归妹真无实，童乌不与玄。道香诗卷在，谁与守遗篇。返葬陪而母，凄凉向海云。前为西雁冢，上是华姜坟。地下精魂聚，人间骨肉分。秦淮将汉口，相望在斜曛。一夕南禺桂，团团泣露华。芬芳终不实，摇落且无花。兆梦曾何益，当门未可誇。嘉名徒锡汝，吾母恨无涯。为尔应稽颡，虽殇是长儿。三号肠已绝，一痛晕虽支。老母忧劳早，皇天警戒迟。平生情太过，更在始衰时。忆从南海帝，祷得石麒麟。德薄难留汝，门寒每畏人。徒然劳岳渎，不得照星辰。夭折皆予罪，从何赎此身。书声犹在耳，课读未从容。病后茹荤少，春馀衣袷重。参苓催命易，狼虎咥人凶。不是聪明甚，从教学作农。自损真何益，凭将慰老亲。既然非我子，不若未成人。造物元相戏，空花岂是春。千秋亭下水，呜咽莫沾巾。两年离祖母，苦忆故归来。患难吾虽脱，饥寒汝可哀。如知应入梦，不忘更投眙。乞以愚终老，皇天不爱才。五十方知慕，平生悔远游。徒令迟得子，岂有早封侯。鸿妇悲三丧，豚儿喜一留。自今王霸意，不敢愧黄头。
哭亡儿明道·其一
作者：屈大均
朝代：清
体裁：五言律诗

又忍西河泪，吾兹敢丧明。乌生馀一子，猿哭只三声。鞠育劳王母，孩提失所生。蟪蛄空九岁，无命养难成。
哭亡儿明道·其七
作者：屈大均
朝代：清
体裁：五言律诗

一夕南禺桂，团团泣露华。芬芳终不实，摇落且无花。兆梦曾何益，当门未可誇。嘉名徒锡汝，吾母恨无涯。
哭亡儿明道·其三
作者：屈大均
朝代：清
体裁：五言律诗

万里频随父，难虞自幼龄。新归作吴语，初读喜葩经。笔札能多取，弦歌解细听。童魂方二尺，可复伴囊萤。
哭亡儿明道·其九
作者：屈大均
朝代：清
体裁：五言律诗

忆从南海帝，祷得石麒麟。德薄难留汝，门寒每畏人。徒然劳岳渎，不得照星辰。夭折皆予罪，从何赎此身。
哭亡儿明道·其二
作者：屈大均
朝代：清
体裁：五言律诗

四岁嗟无恃，全凭祖母慈。甘瓜根蒂绝，老凤羽毛垂。失乳身尝病，虽贫学未迟。从予历吴楚，黄口已流离。
哭亡儿明道·其五
作者：屈大均
朝代：清
体裁：五言律诗

汝母知书甚，埋香已六年。黄泉今教汝，紫玉未还天。归妹真无实，童乌不与玄。道香诗卷在，谁与守遗篇。
哭亡儿明道·其八
作者：屈大均
朝代：清
体裁：五言律诗

为尔应稽颡，虽殇是长儿。三号肠已绝，一痛晕虽支。老母忧劳早，皇天警戒迟。平生情太过，更在始衰时。
哭亡儿明道·其六
作者：屈大均
朝代：清
体裁：五言律诗

返葬陪而母，凄凉向海云。前为西雁冢，上是华姜坟。地下精魂聚，人间骨肉分。秦淮将汉口，相望在斜曛。
哭亡儿明道·其十
作者：屈大均
朝代：清
体裁：五言律诗

书声犹在耳，课读未从容。病后茹荤少，春馀衣袷重。参苓催命易，狼虎咥人凶。不是聪明甚，从教学作农。
哭亡儿明道·其十一
作者：屈大均
朝代：清
体裁：五言律诗

自损真何益，凭将慰老亲。既然非我子，不若未成人。造物元相戏，空花岂是春。千秋亭下水，呜咽莫沾巾。
哭亡儿明道·其十三
作者：屈大均
朝代：清
体裁：五言律诗

五十方知慕，平生悔远游。徒令迟得子，岂有早封侯。鸿妇悲三丧，豚儿喜一留。自今王霸意，不敢愧黄头。
哭亡儿明道·其十二
作者：屈大均
朝代：清
体裁：五言律诗

两年离祖母，苦忆故归来。患难吾虽脱，饥寒汝可哀。如知应入梦，不忘更投眙。乞以愚终老，皇天不爱才。
哭亡儿明道·其四
作者：屈大均
朝代：清
体裁：五言律诗

庾信伤心极，胜衣恨二男。从来词客泪，不独为江南。写爱松烟好，餐馀荔子甘。东门难不哭，朝夕泪长含。
哭从兄泰士
作者：屈大均
朝代：清

而兄尝与汝，弱冠事勤王。间道从交趾，趋朝到点苍。一龙哀失所，双雁愧成行。九死空归去，攀髯竟渺茫。哲兄先汝逝，墓木已成围。仅后三年死，虚同万里归。情深甘饮恨，心在忍忘机。我亦吞声者，哀歌未觉非。高堂衰谢甚，哭汝八旬时。无命长为子，多才早得师。孤生摧折易，一节始终持。辛苦同松柏，风霜总不知。五十早衰年，冰霜受命偏。一兄先宿草，三弟亦黄泉。雁落初寒夜，乌惊欲曙天。无情肠已断，况复冷猿边。遗臣零落尽，后死复何人。鹤发悲无日，羊裘望有身。桐孤元半死，薇在未全贫。忽去同蝉蜕，无言寄老亲。儿女皆黄口，妻孥未白头。欲终乌鸟养，长抱稻粱愁。客死依知己，魂归得首丘。老亲匍匐往，险绝一孤舟。与汝生庚午，依稀近六旬。文章同食力，出处未违亲。蒲柳忧先我，参苓耻累人。吾宗师表者，少尔白华身。时命哀无及，平生泪在兹。求仁商士志，争义楚臣辞。子舍魂长绕，天形化未知。清宵应入梦，语我夜台悲。
哭从兄泰士·其一
作者：屈大均
朝代：清
体裁：五言律诗

而兄尝与汝，弱冠事勤王。间道从交趾，趋朝到点苍。一龙哀失所，双雁愧成行。九死空归去，攀髯竟渺茫。
哭从兄泰士·其七
作者：屈大均
朝代：清
体裁：五言律诗

与汝生庚午，依稀近六旬。文章同食力，出处未违亲。蒲柳忧先我，参苓耻累人。吾宗师表者，少尔白华身。
哭从兄泰士·其三
作者：屈大均
朝代：清
体裁：五言律诗

高堂衰谢甚，哭汝八旬时。无命长为子，多才早得师。孤生摧折易，一节始终持。辛苦同松柏，风霜总不知。
哭从兄泰士·其二
作者：屈大均
朝代：清
体裁：五言律诗

哲兄先汝逝，墓木已成围。仅后三年死，虚同万里归。情深甘饮恨，心在忍忘机。我亦吞声者，哀歌未觉非。
哭从兄泰士·其五
作者：屈大均
朝代：清
体裁：五言律诗

遗臣零落尽，后死复何人。鹤发悲无日，羊裘望有身。桐孤元半死，薇在未全贫。忽去同蝉蜕，无言寄老亲。
哭从兄泰士·其八
作者：屈大均
朝代：清
体裁：五言律诗

时命哀无及，平生泪在兹。求仁商士志，争义楚臣辞。子舍魂长绕，天形化未知。清宵应入梦，语我夜台悲。
哭从兄泰士·其六
作者：屈大均
朝代：清
体裁：五言律诗

儿女皆黄口，妻孥未白头。欲终乌鸟养，长抱稻粱愁。客死依知己，魂归得首丘。老亲匍匐往，险绝一孤舟。
哭从兄泰士·其四
作者：屈大均
朝代：清
体裁：五言律诗

五十早衰年，冰霜受命偏。一兄先宿草，三弟亦黄泉。雁落初寒夜，乌惊欲曙天。无情肠已断，况复冷猿边。
哭从弟孚士
作者：屈大均
朝代：清

往日趋行在，忠贞有我兄。六龙随扈从，双凤独功名。泪洒兰仓水，心悬缅甸城。家中凭第五，水菽苦经营。吾宗荆子姓，人重楚王孙。与弟成嘉遁，惟兄在白园。情将同被笃，道以采薇尊。今日人琴丧，悲酸不可言。嗟汝年虽少，英姿已绝伦。士龙真俊弟，仲武始成人。膂力难为用，才华易致贫。紫荆凋一干，痛绝是天亲。奔墓君无及，招魂尔不归。池塘谁入梦，花萼旧相辉。一女生弥月，三兄泪满衣。不知朝与暮，何以慰慈帏。未有遗孤在，弥令寡妇悲。慈乌啼欲绝，孝竹槁多时。康乐诗频献，离骚学不迟。灵床尽一恸，泉下可能知。
哭从弟孚士·其一
作者：屈大均
朝代：清
体裁：五言律诗

往日趋行在，忠贞有我兄。六龙随扈从，双凤独功名。泪洒兰仓水，心悬缅甸城。家中凭第五，水菽苦经营。
哭从弟孚士·其三
作者：屈大均
朝代：清
体裁：五言律诗

嗟汝年虽少，英姿已绝伦。士龙真俊弟，仲武始成人。膂力难为用，才华易致贫。紫荆凋一干，痛绝是天亲。
哭从弟孚士·其二
作者：屈大均
朝代：清
体裁：五言律诗

吾宗荆子姓，人重楚王孙。与弟成嘉遁，惟兄在白园。情将同被笃，道以采薇尊。今日人琴丧，悲酸不可言。
哭从弟孚士·其五
作者：屈大均
朝代：清
体裁：五言律诗

未有遗孤在，弥令寡妇悲。慈乌啼欲绝，孝竹槁多时。康乐诗频献，离骚学不迟。灵床尽一恸，泉下可能知。
哭从弟孚士·其四
作者：屈大均
朝代：清
体裁：五言律诗

奔墓君无及，招魂尔不归。池塘谁入梦，花萼旧相辉。一女生弥月，三兄泪满衣。不知朝与暮，何以慰慈帏。
哭侍妾梁氏文姞
作者：屈大均
朝代：清

十六归吾室，兰云覆额初。王家桃叶似，石氏懊侬如。未老铅笔洗，长贫笔墨疏。芳春三十四，花落委庭除。忍弃双儿去，匆匆赴夜台。死亡多口谶，斋戒早心灰。玉化紫烟气，珠倾明月胎。事予空二九，朝露苦相催。稚儿初咽哺，无母与肥腥。断乳才三夕，扶床始四龄。无穷哀子日，有尽老人星。风雨衾裯冷，凄凄想淑灵。离家未十朝，蕙草汝频凋。不及黄泉送，空期紫玉邀。医来无术救，巫至只魂招。针药平生少，桃花致早夭。美目应难瞑，无依膝下儿。茫茫成立日，落落贱贫时。苦节劳妻子，多才致渴饥。腹中无限泪，滴尽不曾知。失时伤汝极，多日中风深。香好魂难返，情多魄恐沉。儿痴啼欲抱，姑老哭无音。湿尽其君袂，朝昏泪不禁。殷勤汤药事，两抱女君哀。亦复归蒿里，无缘逐老莱。三人无百岁，一穴作双台。左右分黄土，连阴待种梅。怪鸟啼三夕，声声入曲房。非祥吾早识，薄命汝偏当。忽绝青琴响，频埋碧玉光。免怀双稚子，犹自唤姨娘。好色平生累，情深可奈何。老知偕老少，愁为莫愁多。肉割劳方朔，丹成失鲍娥。仙人难旷达，哀乐损天和。白杨风叶下，三度送红颜。涕泪惭如水，恩情悔似山。空多闺阁累，未有啸歌閒。哀痛平生足，吞声返竹关。
哭侍妾梁氏文姞·其一
作者：屈大均
朝代：清
体裁：五言律诗

十六归吾室，兰云覆额初。王家桃叶似，石氏懊侬如。未老铅笔洗，长贫笔墨疏。芳春三十四，花落委庭除。
哭侍妾梁氏文姞·其七
作者：屈大均
朝代：清
体裁：五言律诗

殷勤汤药事，两抱女君哀。亦复归蒿里，无缘逐老莱。三人无百岁，一穴作双台。左右分黄土，连阴待种梅。
哭侍妾梁氏文姞·其三
作者：屈大均
朝代：清
体裁：五言律诗

稚儿初咽哺，无母与肥腥。断乳才三夕，扶床始四龄。无穷哀子日，有尽老人星。风雨衾裯冷，凄凄想淑灵。
哭侍妾梁氏文姞·其九
作者：屈大均
朝代：清
体裁：五言律诗

好色平生累，情深可奈何。老知偕老少，愁为莫愁多。肉割劳方朔，丹成失鲍娥。仙人难旷达，哀乐损天和。
哭侍妾梁氏文姞·其二
作者：屈大均
朝代：清
体裁：五言律诗

忍弃双儿去，匆匆赴夜台。死亡多口谶，斋戒早心灰。玉化紫烟气，珠倾明月胎。事予空二九，朝露苦相催。
哭侍妾梁氏文姞·其五
作者：屈大均
朝代：清
体裁：五言律诗

美目应难瞑，无依膝下儿。茫茫成立日，落落贱贫时。苦节劳妻子，多才致渴饥。腹中无限泪，滴尽不曾知。
哭侍妾梁氏文姞·其八
作者：屈大均
朝代：清
体裁：五言律诗

怪鸟啼三夕，声声入曲房。非祥吾早识，薄命汝偏当。忽绝青琴响，频埋碧玉光。免怀双稚子，犹自唤姨娘。
哭侍妾梁氏文姞·其六
作者：屈大均
朝代：清
体裁：五言律诗

失时伤汝极，多日中风深。香好魂难返，情多魄恐沉。儿痴啼欲抱，姑老哭无音。湿尽其君袂，朝昏泪不禁。
哭侍妾梁氏文姞·其十
作者：屈大均
朝代：清
体裁：五言律诗

白杨风叶下，三度送红颜。涕泪惭如水，恩情悔似山。空多闺阁累，未有啸歌閒。哀痛平生足，吞声返竹关。
哭侍妾梁氏文姞·其四
作者：屈大均
朝代：清
体裁：五言律诗

离家未十朝，蕙草汝频凋。不及黄泉送，空期紫玉邀。医来无术救，巫至只魂招。针药平生少，桃花致早夭。
哭内子王华姜
作者：屈大均
朝代：清

呜呼我昊天，降祸一何酷。我岂儿女仁，所惜亲茕独。我生苦伶仃，以妇为骨肉。况是窈窕姿，恩情日以笃。三载客将军，欢乐亦云足。朝进紫驼羹，暮听秦筝曲。卿家歌舞多，富贵非所欲。携手还丘园，殷勤耕且读。老姑自汝来，欢喜加饘粥。笑与邻姥言，新人颜似玉。定省几晨昏，孝声闻戚属。凶变在须臾，人理一何促。哀叫天不闻，有身宁可赎。阿母年七旬，哭汝声摧裂。当食不能餐，喉间日哽咽。念尔万里身，艰难历胡越。暑雨及祁寒，驰驱不暂辍。关中积高府，风气多惨冽。我性不能寒，疏理畏风雪。鹧鸪向日飞，桂华以冬发。自返南州来，中怀少郁结。汝亦乐土风，所愁独炎热。海氛多毒淫，腹痛成夭折。仓皇医未来，瞥已电光灭。炎州虽烟瘴，珍果足娱子。子慕离支浆，能令颜色美。可怜未及餐，仓卒归蒿里。自作翡翠钗，自剪蒲桃绮。簪服几何时，弃捐箧笥里。汝生既柔脆，汝病复不已。水土不相宜，卑湿损年纪。家贫药饵少，夭枉非天理。痛酷五中崩，我罪伊何矣。皇天何不仁，不念鞠子哀。不念我君姑，白发方摧颓。魂魄今越散，逢祭时一来。我魂在姑前，朝见姑泪涟。我魂在夫侧，暮闻夫叹息。稚女未成人，殡宫日匍匐。我欲乳遗孤，鬼伯相摧逼。儿寒姑与衣，儿饥姑与食。劳苦今惟姑，姑将无气力。谁割我孝慈，皇天不与直。汝魂毋飞扬，万里随悲风。汝父为国殇，精爽在榆中。汝兄亦殉死，黄口为鬼雄。游魂尚未变，白骨可相从。汝生不识父，死后见形容。桓桓大将军，苦战黑山戎。左手挽人头，右手持秦弓。须髯怒尽磔，流血被体红。黄云野莽荡，阴气横苍穹。前有无定河，后有赫连宫。父子惊相持，恸哭何时终。汝魂复何之，汝母在朝那。生时命奇薄，夫死矢靡他。孤女藐始孩，提抱出干戈。伶俜未亡人，被发奔风沙。汝小既偏孤，汝大又无家。自汝失天只，骨肉成土苴。泉下今相遭，烦冤诉无涯。长城土惨裂，黑水冰峨峨。严风纵横起，吹汝魂无多。朝随转蓬飞，暮逐惊沙过。边地虽故乡，阴寒谁奈何。母子魂来归，归我罗浮阿。尔死作归人，我生何聊赖。恍惚成狂痴，魂梦思交会。与子合婚来，别离常在外。相见曾几何，一旦成茫昧。两载共行役，岂无饥渴害。诗书相与娱，为道忘颠沛。彤管我能操，雅琴卿亦解。自古黔娄妻，偕老多年岁。如何卿乐贫，独不保少艾。凄凄灯火光，照我空房寒。旨酒谁与饮，弹琴谁与欢。徬徨泪横迸，不寐茹哀叹。衾帱不忍展，翰墨不能看。学诗虽未成，才思已波澜。风雅日弦歌，书写满齐纨。蕣华不终朝，玉魄难为团。徒栽同本芝，徒种同心兰。上天恶贤淑，使我成孤鸾。梦想何时衰，忉怛摧心肝。采采荼蘼花，花露红以滋。为姜作面色，光艳使情怡。之南市石黛，之北市燕支。芳香用未毕，蕙草忽先萎。幽镜生红埃，罗帏交网丝。笑貌若流光，一绝不可追。莓苔馀履迹，彷佛行迟迟。我有第五妹，与姜日娱嬉。梳姜堕马髻，服姜月华衣。四妹嫁远方，尚未觏容姿。今晨两恸绝，闺阁将谁师。西北多佳人，平生性所慕。驰侠至秦中，荷卿爱词赋。朝共恒华游，暮指潇湘路。并马榆关行，同车梅岭度。妆罢弄图书，酒酣射雉兔。欢娱及閒暇，燕婉忧迟暮。我情日以柔，汝姿日以嫭。竭力媚闺房，不为荒淫故。宁知忘忧花，一旦摧朝露。积想成狂疾，寻子向丘墓。相如还成都，衣裘尽贳酒。自刺美人赋，消渴恐不寿。脸际芙蓉花，谁知先速朽。幽歌惜永绝，盛颜难复取。笔床销翡翠，杂佩捐琼玖。服玩尽棺中，箱帘无所有。同穴尚无期，我留为慈母。殉尔一鸣琴，暂作黄泉友。我不忘大德，尔毋思小怨。自尔入家门，饮食须相劝。始度台关时，我情弥婉娈。我乡日已近，汝乡日已远。好言相安慰，不久还沙苑。当奉白头姑，共隐华山巘。居贫愁懑多，婢仆时骄蹇。恭敬岂无违，所恃卿良善。纤手所循环，女图日不卷。新颂伯鸾妻，德音聊自遣。箧中馀绣袷，颜色红无损。自今不敢视，一任浮埃满。清明节已届，雨露使心悲。外舅与外姑，野祭今同谁。汝生治酒食，汝死魂无衣。骸骨傍先公，安此南海湄。扶胥云惨惨，黄木风凄凄。万里归成妇，袝葬固其宜。大恩虽未卒，孝媛名已垂。
哭内子王华姜·其一
作者：屈大均
朝代：清
体裁：古风

呜呼我昊天，降祸一何酷。我岂儿女仁，所惜亲茕独。我生苦伶仃，以妇为骨肉。况是窈窕姿，恩情日以笃。三载客将军，欢乐亦云足。朝进紫驼羹，暮听秦筝曲。卿家歌舞多，富贵非所欲。携手还丘园，殷勤耕且读。老姑自汝来，欢喜加饘粥。笑与邻姥言，新人颜似玉。定省几晨昏，孝声闻戚属。凶变在须臾，人理一何促。哀叫天不闻，有身宁可赎。
哭内子王华姜·其七
作者：屈大均
朝代：清
体裁：古风

尔死作归人，我生何聊赖。恍惚成狂痴，魂梦思交会。与子合婚来，别离常在外。相见曾几何，一旦成茫昧。两载共行役，岂无饥渴害。诗书相与娱，为道忘颠沛。彤管我能操，雅琴卿亦解。自古黔娄妻，偕老多年岁。如何卿乐贫，独不保少艾。
哭内子王华姜·其三
作者：屈大均
朝代：清
体裁：古风

炎州虽烟瘴，珍果足娱子。子慕离支浆，能令颜色美。可怜未及餐，仓卒归蒿里。自作翡翠钗，自剪蒲桃绮。簪服几何时，弃捐箧笥里。汝生既柔脆，汝病复不已。水土不相宜，卑湿损年纪。家贫药饵少，夭枉非天理。痛酷五中崩，我罪伊何矣。
哭内子王华姜·其九
作者：屈大均
朝代：清
体裁：古风

采采荼蘼花，花露红以滋。为姜作面色，光艳使情怡。之南市石黛，之北市燕支。芳香用未毕，蕙草忽先萎。幽镜生红埃，罗帏交网丝。笑貌若流光，一绝不可追。莓苔馀履迹，彷佛行迟迟。我有第五妹，与姜日娱嬉。梳姜堕马髻，服姜月华衣。四妹嫁远方，尚未觏容姿。今晨两恸绝，闺阁将谁师。
哭内子王华姜·其二
作者：屈大均
朝代：清
体裁：古风

阿母年七旬，哭汝声摧裂。当食不能餐，喉间日哽咽。念尔万里身，艰难历胡越。暑雨及祁寒，驰驱不暂辍。关中积高府，风气多惨冽。我性不能寒，疏理畏风雪。鹧鸪向日飞，桂华以冬发。自返南州来，中怀少郁结。汝亦乐土风，所愁独炎热。海氛多毒淫，腹痛成夭折。仓皇医未来，瞥已电光灭。
哭内子王华姜·其五
作者：屈大均
朝代：清
体裁：古风

汝魂毋飞扬，万里随悲风。汝父为国殇，精爽在榆中。汝兄亦殉死，黄口为鬼雄。游魂尚未变，白骨可相从。汝生不识父，死后见形容。桓桓大将军，苦战黑山戎。左手挽人头，右手持秦弓。须髯怒尽磔，流血被体红。黄云野莽荡，阴气横苍穹。前有无定河，后有赫连宫。父子惊相持，恸哭何时终。
哭内子王华姜·其八
作者：屈大均
朝代：清
体裁：古风

凄凄灯火光，照我空房寒。旨酒谁与饮，弹琴谁与欢。徬徨泪横迸，不寐茹哀叹。衾帱不忍展，翰墨不能看。学诗虽未成，才思已波澜。风雅日弦歌，书写满齐纨。蕣华不终朝，玉魄难为团。徒栽同本芝，徒种同心兰。上天恶贤淑，使我成孤鸾。梦想何时衰，忉怛摧心肝。
哭内子王华姜·其六
作者：屈大均
朝代：清
体裁：古风

汝魂复何之，汝母在朝那。生时命奇薄，夫死矢靡他。孤女藐始孩，提抱出干戈。伶俜未亡人，被发奔风沙。汝小既偏孤，汝大又无家。自汝失天只，骨肉成土苴。泉下今相遭，烦冤诉无涯。长城土惨裂，黑水冰峨峨。严风纵横起，吹汝魂无多。朝随转蓬飞，暮逐惊沙过。边地虽故乡，阴寒谁奈何。母子魂来归，归我罗浮阿。
哭内子王华姜·其十
作者：屈大均
朝代：清
体裁：古风

西北多佳人，平生性所慕。驰侠至秦中，荷卿爱词赋。朝共恒华游，暮指潇湘路。并马榆关行，同车梅岭度。妆罢弄图书，酒酣射雉兔。欢娱及閒暇，燕婉忧迟暮。我情日以柔，汝姿日以嫭。竭力媚闺房，不为荒淫故。宁知忘忧花，一旦摧朝露。积想成狂疾，寻子向丘墓。
哭内子王华姜·其十一
作者：屈大均
朝代：清
体裁：古风

相如还成都，衣裘尽贳酒。自刺美人赋，消渴恐不寿。脸际芙蓉花，谁知先速朽。幽歌惜永绝，盛颜难复取。笔床销翡翠，杂佩捐琼玖。服玩尽棺中，箱帘无所有。同穴尚无期，我留为慈母。殉尔一鸣琴，暂作黄泉友。
哭内子王华姜·其十三
作者：屈大均
朝代：清
体裁：古风

清明节已届，雨露使心悲。外舅与外姑，野祭今同谁。汝生治酒食，汝死魂无衣。骸骨傍先公，安此南海湄。扶胥云惨惨，黄木风凄凄。万里归成妇，袝葬固其宜。大恩虽未卒，孝媛名已垂。
哭内子王华姜·其十二
作者：屈大均
朝代：清
体裁：古风

我不忘大德，尔毋思小怨。自尔入家门，饮食须相劝。始度台关时，我情弥婉娈。我乡日已近，汝乡日已远。好言相安慰，不久还沙苑。当奉白头姑，共隐华山巘。居贫愁懑多，婢仆时骄蹇。恭敬岂无违，所恃卿良善。纤手所循环，女图日不卷。新颂伯鸾妻，德音聊自遣。箧中馀绣袷，颜色红无损。自今不敢视，一任浮埃满。
哭内子王华姜·其四
作者：屈大均
朝代：清
体裁：古风

皇天何不仁，不念鞠子哀。不念我君姑，白发方摧颓。魂魄今越散，逢祭时一来。我魂在姑前，朝见姑泪涟。我魂在夫侧，暮闻夫叹息。稚女未成人，殡宫日匍匐。我欲乳遗孤，鬼伯相摧逼。儿寒姑与衣，儿饥姑与食。劳苦今惟姑，姑将无气力。谁割我孝慈，皇天不与直。
哭剑
作者：屈大均
朝代：清
体裁：五言律诗

七宝雌雄剑，先皇掌上飞。当时刃公主，血溅翠云衣。入地雷霆郁，冲霄日月辉。应同周驸马，化作两龙归。
哭华姜一百首·其一
作者：屈大均
朝代：清
体裁：七言绝句

频年失志卧林丘，正赖佳人慰四愁。欲写三闾哀怨曲，今无丽玉引箜篌。
哭华姜一百首·其一百
作者：屈大均
朝代：清
体裁：七言绝句

松柏何须附女萝，思将白日醉中过。天教武子为情死，人是文通赋恨多。
哭华姜一百首·其七
作者：屈大均
朝代：清
体裁：七言绝句

将军战败斩旌旗，身作长城控月氏。夜半鼓声寒不起，可怜冰上弃孤儿。
哭华姜一百首·其七十
作者：屈大均
朝代：清
体裁：七言绝句

戴胜争誇王母降，点梅还道寿阳来。明年人日人何处，人日欢娱只一回。
哭华姜一百首·其七十一
作者：屈大均
朝代：清
体裁：七言绝句

白日魂交翠帐低，家人难唤梦中啼。英雄气为红妆尽，况复多才窦氏妻。
哭华姜一百首·其七十七
作者：屈大均
朝代：清
体裁：七言绝句

稚女无人抱惠芳，秋来多病不扶床。可怜水火无能免，靧面桃花忆何娘。
哭华姜一百首·其七十三
作者：屈大均
朝代：清
体裁：七言绝句

天生明月断人肠，今夜方知秋夜长。一照愁人生白发，风吹不去皎如霜。
哭华姜一百首·其七十九
作者：屈大均
朝代：清
体裁：七言绝句

去时真似箭离弦，风过长河雨绝天。人命踟蹰曾不得，千秋遗恨素馨田。
哭华姜一百首·其七十二
作者：屈大均
朝代：清
体裁：七言绝句

西京诗句似朱弦，士会还工赠妇篇。纨扇白头卿最爱，玉琴弹出月明前。
哭华姜一百首·其七十五
作者：屈大均
朝代：清
体裁：七言绝句

董生佣作致甘肥，天降神娥为秉机。今日高堂惭孝养，故乡烟雾独归飞。
哭华姜一百首·其七十八
作者：屈大均
朝代：清
体裁：七言绝句

锦衾多泪雨同流，罗袂无声风自秋。纵有少翁能致汝，帷中那得玉魂留。
哭华姜一百首·其七十六
作者：屈大均
朝代：清
体裁：七言绝句

自古来卿与女休，壮年能报父兄仇。功成俱上列仙籍，嗟尔今朝命不犹。
哭华姜一百首·其七十四
作者：屈大均
朝代：清
体裁：七言绝句

日暖琉璃研匣开，真书临罢上妆台。金钗不肯持沽酒，为购兰亭宋拓来。
哭华姜一百首·其三
作者：屈大均
朝代：清
体裁：七言绝句

零落香魂去不回，黄泉应上望夫台。他生不愿为夫妇，但作罗浮蛱蝶来。
哭华姜一百首·其三十
作者：屈大均
朝代：清
体裁：七言绝句

情知粉黛久无心，国破家亡泪不禁。但使先臣千载见，何妨贱妾一朝沈。
哭华姜一百首·其三十一
作者：屈大均
朝代：清
体裁：七言绝句

泪洒罗浮万壑中，春花尽作杜鹃红。东家蝴蝶西家燕，双宿双飞命不同。
哭华姜一百首·其三十七
作者：屈大均
朝代：清
体裁：七言绝句

贳酒为欢正未央，黄泉一旦作参商。他时谁作相如诛，更把遗书上建章。
哭华姜一百首·其三十三
作者：屈大均
朝代：清
体裁：七言绝句

祔葬先公珠海湄，三春烟雨暗棠梨。白蘋岁有宗人荐，黄绢争题孝妇碑。
哭华姜一百首·其三十九
作者：屈大均
朝代：清
体裁：七言绝句

泪满罗纨赋未成，佳人永暮不胜情。可怜今日江郎笔，不画蛾眉花不生。
哭华姜一百首·其三十二
作者：屈大均
朝代：清
体裁：七言绝句

相寻日向墓林来，同穴无期更可哀。卿若见怜人寂寂，殷勤一为把棺开。
哭华姜一百首·其三十五
作者：屈大均
朝代：清
体裁：七言绝句

明月舒光乍上枝，梦残空使楚王悲。无情最是巫山女，暮雨朝云只片时。
哭华姜一百首·其三十八
作者：屈大均
朝代：清
体裁：七言绝句

红颜自古命如尘，早返蓬山作上真。不见棺中双彩履，那知钩弋是仙人。
哭华姜一百首·其三十六
作者：屈大均
朝代：清
体裁：七言绝句

怀中保子二龄馀，弄尔西窗旧读书。我指卿卿新画像，可怜未解泪沾裾。
哭华姜一百首·其三十四
作者：屈大均
朝代：清
体裁：七言绝句

才人命薄古来然，消得香闺几日怜。一代文章今已矣，更无知己似卿贤。
哭华姜一百首·其九
作者：屈大均
朝代：清
体裁：七言绝句

来时哭度雁门关，酹酒明妃白草间。胡越可怜俱远嫁，梦魂空逐雁飞还。
哭华姜一百首·其九十
作者：屈大均
朝代：清
体裁：七言绝句

双泪已如潮有信，一心还似柳多丝。那能学取蒙庄子，漠漠彭殇总不知。
哭华姜一百首·其九十一
作者：屈大均
朝代：清
体裁：七言绝句

不学神仙为玉颜，蓬莱只在洞房间。而今既失鸾皇侣，纵得神仙亦是閒。
哭华姜一百首·其九十七
作者：屈大均
朝代：清
体裁：七言绝句

林泉相对只綦巾，笔墨凭君绣雒神。为爱狂夫诗句好，金珰平与刻书人。
哭华姜一百首·其九十三
作者：屈大均
朝代：清
体裁：七言绝句

甘蕉不实恨如何，秋雨萧萧叶上多。夜夜玉琴相伴宿，閒情不复着青娥。
哭华姜一百首·其九十九
作者：屈大均
朝代：清
体裁：七言绝句

才人自古归厮养，亦有文姬毳幕中。吾子不须悲薄命，千秋芳誉孟光同。
哭华姜一百首·其九十二
作者：屈大均
朝代：清
体裁：七言绝句

杖剑西从紫塞游，偶因儿女觅封侯。可怜织锦秦川女，不待功成去十洲。
哭华姜一百首·其九十五
作者：屈大均
朝代：清
体裁：七言绝句

狼藉珠钗与翠钿，红埃更满夜飞蝉。光浮玉臂犹馀泪，香冷金炉似有烟。
哭华姜一百首·其九十八
作者：屈大均
朝代：清
体裁：七言绝句

自折宜男与侍儿，苔痕犹有小香綦。殷勤拂去飞花片，想像凌波冉冉时。
哭华姜一百首·其九十六
作者：屈大均
朝代：清
体裁：七言绝句

研泪为书告佛陀，才多不忏忏情多。生天莫使为天女，八月休教作月娥。
哭华姜一百首·其九十四
作者：屈大均
朝代：清
体裁：七言绝句

胡雁频从越鸟翔，情知水土畏炎方。红颜竟为而姑死，白首徒令阿母伤。
哭华姜一百首·其二
作者：屈大均
朝代：清
体裁：七言绝句

玉琴空怨雉朝飞，岁晚吴门生计微。庑下无人来馈食，堂前有母为缝衣。
哭华姜一百首·其二十
作者：屈大均
朝代：清
体裁：七言绝句

不对芙蓉赋不成，愁来兼罢玉琴声。可怜四壁空寥廓，慢世无人共长卿。
哭华姜一百首·其二十一
作者：屈大均
朝代：清
体裁：七言绝句

商瞿白发欲成丝，沐犊琴歌更自悲。珠母不愁生子晚，鸾胶只恨续弦迟。
哭华姜一百首·其二十七
作者：屈大均
朝代：清
体裁：七言绝句

燠寒谁问老亲衣，作鲙今朝亦已希。忆得姜家新妇在，泉中跃出鲤鱼肥。
哭华姜一百首·其二十三
作者：屈大均
朝代：清
体裁：七言绝句

此日梁鸾高节少，自惭无以报糟糠。当年择对成何事，误把今狂作古狂。
哭华姜一百首·其二十九
作者：屈大均
朝代：清
体裁：七言绝句

丈人思尔固原还，白发侯嬴正抱关。小妹雍容兄更念，褰裙逐马朔云间。
哭华姜一百首·其二十二
作者：屈大均
朝代：清
体裁：七言绝句

养母依然独采薇，无人为制老莱衣。卿卿自是将军女，不合身随野鹤飞。
哭华姜一百首·其二十五
作者：屈大均
朝代：清
体裁：七言绝句

甘瓜苦蒂久相离，子母方将钩带时。正喜堂前三妇艳，丈人安坐听调丝。
哭华姜一百首·其二十八
作者：屈大均
朝代：清
体裁：七言绝句

顾家针线巧相同，酒馔全凭十指功。此日高堂因待客，犹令截发作双鬉。
哭华姜一百首·其二十六
作者：屈大均
朝代：清
体裁：七言绝句

大妇今朝罢绮罗，高堂寂寞泪痕多。方知北地风霜惨，亦胜南天瘴疠和。
哭华姜一百首·其二十四
作者：屈大均
朝代：清
体裁：七言绝句

哀蝉落叶满高秋，银烛随风泪尽流。梦里哭声惊阿母，频令白发抱深愁。
哭华姜一百首·其五
作者：屈大均
朝代：清
体裁：七言绝句

频辞板屋从君子，自是秦风爱德音。我有西戎征战志，小戎日夕为君吟。
哭华姜一百首·其五十
作者：屈大均
朝代：清
体裁：七言绝句

夫人遂与甘陵似，不遇华陀绝可怜。更比炎妻新乳死，仓皇何处得神仙。
哭华姜一百首·其五十一
作者：屈大均
朝代：清
体裁：七言绝句

麻姑怪尔恋人间，云母丹成去不还。寻遍罗浮峰四百，峰峰烟翠似双鬟。
哭华姜一百首·其五十七
作者：屈大均
朝代：清
体裁：七言绝句

岂有芙蓉得久妍，秦嘉针药累三年。三年词赋无多作，乐府惟歌妇病篇。
哭华姜一百首·其五十三
作者：屈大均
朝代：清
体裁：七言绝句

终日焚香礼彩云，云中不见旧仙居。画图悬在梅花洞，蛱蝶无情亦上裙。
哭华姜一百首·其五十九
作者：屈大均
朝代：清
体裁：七言绝句

早识佳人命不长，殷勤花底作鸳鸯。三年不肯如泥醉，恐致卿卿恼太常。
哭华姜一百首·其五十二
作者：屈大均
朝代：清
体裁：七言绝句

珊瑚挂镜未消愁，媚尔方营翡翠帱。香里奇南为屐齿，花中么凤作钗头。
哭华姜一百首·其五十五
作者：屈大均
朝代：清
体裁：七言绝句

白云何处望西凉，魂绕花田应更香。紫玉可能邀入冢，木兰不得送还乡。
哭华姜一百首·其五十八
作者：屈大均
朝代：清
体裁：七言绝句

令晖才藻已成尘，笑妾春风今不春。闺里兰开四五叶，题书谁复寄行人。
哭华姜一百首·其五十六
作者：屈大均
朝代：清
体裁：七言绝句

月明环佩莫踟躇，此地仙灵窟宅馀。太华休归毛女洞，罗浮且在鲍姑庐。
哭华姜一百首·其五十四
作者：屈大均
朝代：清
体裁：七言绝句

生时居尔珊瑚洲，为近麻姑二石楼。巫岫未开神女馆，罗浮先作淑人丘。
哭华姜一百首·其八
作者：屈大均
朝代：清
体裁：七言绝句

三秋苦战在黄沙，血作胭脂山上花。孝有曹娥曾弗子，忠如去病不为家。
哭华姜一百首·其八十
作者：屈大均
朝代：清
体裁：七言绝句

日出秦楼睡起迟，黄莺啼杀海棠枝。湘东未得持斑管，先取豪犀理鬓丝。
哭华姜一百首·其八十一
作者：屈大均
朝代：清
体裁：七言绝句

年年生日好烟花，不用胡琴寄谢家。塞上疾驰千里雪，房中亲奉一流霞。
哭华姜一百首·其八十七
作者：屈大均
朝代：清
体裁：七言绝句

一片落花天上飞，茫茫春色去何归。三生石上因缘浅，不管情人泪满衣。
哭华姜一百首·其八十三
作者：屈大均
朝代：清
体裁：七言绝句

天花无蒂月无台，游戏人间更不回。多事许家丞相女，楼中捉得酒仙来。
哭华姜一百首·其八十九
作者：屈大均
朝代：清
体裁：七言绝句

自失鸳鸯百事慵，寻仙依旧向云峰。不因裘褐人相逐，吴市何须去赁舂。
哭华姜一百首·其八十二
作者：屈大均
朝代：清
体裁：七言绝句

七夕穿针事已非，家人不忍晒遗衣。年年一渡银河去，却羡双星相会希。
哭华姜一百首·其八十五
作者：屈大均
朝代：清
体裁：七言绝句

风雨连宵送海棠，空馀兰麝土生香。檀奴不忍看遗挂，叠损罗襦满一箱。
哭华姜一百首·其八十八
作者：屈大均
朝代：清
体裁：七言绝句

不断莲枝不见丝，丝长无补断莲枝。他生愿作田田叶，捧尔芙蕖出水湄。
哭华姜一百首·其八十六
作者：屈大均
朝代：清
体裁：七言绝句

天风吹散洞箫声，忆共莲花峰上行。青紫已无奇女气，芬芳空有玉姜名。
哭华姜一百首·其八十四
作者：屈大均
朝代：清
体裁：七言绝句

啼到无声血满枝，杜鹃何似客心悲。英雄自古原无主，不殉佳人欲殉谁。
哭华姜一百首·其六
作者：屈大均
朝代：清
体裁：七言绝句

明星玉女羡乘龙，白帝为媒得彼秾。一自丈夫毛女合，华山今有丈人峰。
哭华姜一百首·其六十
作者：屈大均
朝代：清
体裁：七言绝句

万里相携庙见来，麻姑台作望乡台。红蕖结子心难遂，白鹄衔雌口不开。
哭华姜一百首·其六十一
作者：屈大均
朝代：清
体裁：七言绝句

孤鸾舞绝镜中央，碧水丹山恨路长。天上岂无秦弄玉，人间那有杜兰香。
哭华姜一百首·其六十七
作者：屈大均
朝代：清
体裁：七言绝句

夜夜灯前笑语同，梦回方觉玉床空。黄泉共友惟兰氏，白首相依失蕙丛。
哭华姜一百首·其六十三
作者：屈大均
朝代：清
体裁：七言绝句

左思杖策方招隐，林下风流失谢家。娇女有谁怜织素，小郎何处见青纱。
哭华姜一百首·其六十九
作者：屈大均
朝代：清
体裁：七言绝句

小姑嬉戏怜初七，七日为人治酒浆。大嫂生辰逢此日，更将人胜媚新妆。
哭华姜一百首·其六十二
作者：屈大均
朝代：清
体裁：七言绝句

秋风吹叶满空闺，不见盘中苏氏妻。黄口小儿怜失乳，夜深犹向玉棺啼。
哭华姜一百首·其六十五
作者：屈大均
朝代：清
体裁：七言绝句

情如孙楚难除服，愁似潘安日望坟。蒿里一朝生白发，榆林万里隔黄云。
哭华姜一百首·其六十八
作者：屈大均
朝代：清
体裁：七言绝句

处处相随兰麝闻，中间分袂去从军。裴卿枉嫁浮云婿，张子虚寻仓海君。
哭华姜一百首·其六十六
作者：屈大均
朝代：清
体裁：七言绝句

渐似中郎鬓有丝，将雏歌罢不胜悲。琴书定与他人去，门户终无健妇持。
哭华姜一百首·其六十四
作者：屈大均
朝代：清
体裁：七言绝句

万里从夫泪满巾，烟花不似故乡春。越人庄舄元思越，秦女罗敷自忆秦。
哭华姜一百首·其十
作者：屈大均
朝代：清
体裁：七言绝句

八月风高放角鹰，行行游猎十三陵。随夫北岳攀阴雪，抱子桑乾履薄冰。
哭华姜一百首·其十一
作者：屈大均
朝代：清
体裁：七言绝句

一鞭朝出纥真束，花颔娇嘶万里风。忆向阏氏营上过，蛮姬争进乳茶红。
哭华姜一百首·其十七
作者：屈大均
朝代：清
体裁：七言绝句

正欲移家向莫愁，高堂共上木兰舟。龙盘虎踞惟江左，儿女乘时亦拜侯。
哭华姜一百首·其十三
作者：屈大均
朝代：清
体裁：七言绝句

娘子城边忆打围，鸾靴上马疾如飞。儿夫不忍弯弓射，心爱双双白兔肥。
哭华姜一百首·其十九
作者：屈大均
朝代：清
体裁：七言绝句

不复窗前畜画眉，不须山上采燕支。燕支已作断肠草，画眉今亦变相思。
哭华姜一百首·其十二
作者：屈大均
朝代：清
体裁：七言绝句

九月云中道路难，雪花如掌打征鞍。可怜生女方弥月，使出兰闺犯岁寒。
哭华姜一百首·其十五
作者：屈大均
朝代：清
体裁：七言绝句

小姑山过大姑来，白浪如山山欲摧。汝畏风波不敢涉，却思飞鞚白龙堆。
哭华姜一百首·其十八
作者：屈大均
朝代：清
体裁：七言绝句

尽将钗珥遗娇女，空有图书殉少君。小像唾绒卿自绣，朝朝哭把水沉薰。
哭华姜一百首·其十六
作者：屈大均
朝代：清
体裁：七言绝句

绣床针帖委花间，自到炎方病不閒。荔子何曾亲玉齿，槟门未解发红颜。
哭华姜一百首·其十四
作者：屈大均
朝代：清
体裁：七言绝句

汝爱秦淮不忍唾，清波留取照妆妍。兰叶舟过桃叶渡，忆君乘月看灯船。
哭华姜一百首·其四
作者：屈大均
朝代：清
体裁：七言绝句

将军贶室怜清苦，玉帛还劳子大夫。多谢寓公言好结，千秋嘉耦一朝无。
哭华姜一百首·其四十
作者：屈大均
朝代：清
体裁：七言绝句

春色无情去镜台，百花今日为谁开。可怜五色收香鸟，曾得钗头立几回。
哭华姜一百首·其四十一
作者：屈大均
朝代：清
体裁：七言绝句

醉卧当垆红粉边，风流谁信阮公贤。闺中此日无良友，被发狂歌更可怜。
哭华姜一百首·其四十七
作者：屈大均
朝代：清
体裁：七言绝句

往日京师事远征，如何束带待鸡鸣。芳香四种兼明镜，未尽秦嘉赠妇情。
哭华姜一百首·其四十三
作者：屈大均
朝代：清
体裁：七言绝句

平生五岳兴翩翩，因恋朱颜不复前。潘岳只今无内顾，迢迢一任越山川。
哭华姜一百首·其四十九
作者：屈大均
朝代：清
体裁：七言绝句

一夕秋风蕙草摧，何当燕婉向泉台。天将艳色倾荀粲，不许中庭取冷来。
哭华姜一百首·其四十二
作者：屈大均
朝代：清
体裁：七言绝句

行行泪滴楚天西，谁与狂歌玉手携。佳丽世间应不少，冰清那得接舆妻。
哭华姜一百首·其四十五
作者：屈大均
朝代：清
体裁：七言绝句

去岁中秋三五夕，鸳鸯归到粤江边。高堂满酌葡萄酒，笑道人同明月圆。
哭华姜一百首·其四十八
作者：屈大均
朝代：清
体裁：七言绝句

雁门当日见容华，早识桃名短命花。单枕一宵如荡子，同衾两载绝倡家。
哭华姜一百首·其四十六
作者：屈大均
朝代：清
体裁：七言绝句

夜永翻愁玉漏催，梦魂无计入泉台。丈夫泪向闺中尽，惭愧当年学道来。
哭华姜一百首·其四十四
作者：屈大均
朝代：清
体裁：七言绝句

素女忽归天汉去，孤猿空有玉环留。从今不娶神仙妇，未有恩情到白头。
哭周处士筜谷
作者：屈大均
朝代：清

白头卖食市门边，手执诗书不数钱。舂赁更教人不识，要离地下解相怜。词赋场中最老师，都门友教遍诸旗。满洲弟子公卿辈，一一参貂献不迟。客死淮南无故人，一棺江上屡迷津。囊中文草知多少，化作芦花满水滨。梅里相知汝最深，鸯湖朱十亦同心。平生唱和如胶漆，忍隔黄泉泪满襟。
哭周处士筜谷·其一
作者：屈大均
朝代：清
体裁：七言绝句

白头卖食市门边，手执诗书不数钱。舂赁更教人不识，要离地下解相怜。
哭周处士筜谷·其三
作者：屈大均
朝代：清
体裁：七言绝句

客死淮南无故人，一棺江上屡迷津。囊中文草知多少，化作芦花满水滨。
哭周处士筜谷·其二
作者：屈大均
朝代：清
体裁：七言绝句

词赋场中最老师，都门友教遍诸旗。满洲弟子公卿辈，一一参貂献不迟。
哭周处士筜谷·其四
作者：屈大均
朝代：清
体裁：七言绝句

梅里相知汝最深，鸯湖朱十亦同心。平生唱和如胶漆，忍隔黄泉泪满襟。
哭殇女悦
作者：屈大均
朝代：清

乳莺才出腹，毛湿未曾乾。耳畔啼方咽，怀中肉忽寒。初胎怜母小，少泪使亲安。辛苦蜉蝣似，承来路恐难。天寒长在腹，手战汝啼时。少乳愁珠母，无眠累雪儿。华灯长不息，绣褓亦重施。四十馀朝夕，匆匆不肯迟。姜酒香难已，方收满月筵。家人将锦剪，邻女把珠穿。囱髻寒难戴，摇篮煖尚悬。无端来诳我，孩笑在堂前。诸殇教涕泪，六度复而今。累以清贫重，情因老大深。有身才及尺，方鷇未成音。小小曹金瓠，婴魂何处寻。葬从兄与姊，三尺及泉黄。户外烧文葆，坟边奠乳浆。无知难识路，不哭已沾裳。物化徒劳尔，休为蝶与庄。
哭殇女悦·其一
作者：屈大均
朝代：清
体裁：五言律诗

乳莺才出腹，毛湿未曾乾。耳畔啼方咽，怀中肉忽寒。初胎怜母小，少泪使亲安。辛苦蜉蝣似，承来路恐难。
哭殇女悦·其三
作者：屈大均
朝代：清
体裁：五言律诗

姜酒香难已，方收满月筵。家人将锦剪，邻女把珠穿。囱髻寒难戴，摇篮煖尚悬。无端来诳我，孩笑在堂前。
哭殇女悦·其二
作者：屈大均
朝代：清
体裁：五言律诗

天寒长在腹，手战汝啼时。少乳愁珠母，无眠累雪儿。华灯长不息，绣褓亦重施。四十馀朝夕，匆匆不肯迟。
哭殇女悦·其五
作者：屈大均
朝代：清
体裁：五言律诗

葬从兄与姊，三尺及泉黄。户外烧文葆，坟边奠乳浆。无知难识路，不哭已沾裳。物化徒劳尔，休为蝶与庄。
哭殇女悦·其四
作者：屈大均
朝代：清
体裁：五言律诗

诸殇教涕泪，六度复而今。累以清贫重，情因老大深。有身才及尺，方鷇未成音。小小曹金瓠，婴魂何处寻。
哭汪右湘
作者：屈大均
朝代：清

岂意黄山下，斯人不可期。未遇方壮日，已是返真时。玉树埋荒草，嘉莲陨碧池。三年招手处，望断阮溪湄。老友江东尽，凋零及少年。文章无白首，意气在黄泉。筑室当文杏，迎予学太玄。侯芭今已矣，泪湿授经笺。未见而颜色，神交日益亲。才高谁不世，道大自无人。槿艳空朝露，松寒有古春。谈林殊寂寂，麈尾欲生尘。
哭汪右湘·其一
作者：屈大均
朝代：清
体裁：五言律诗

岂意黄山下，斯人不可期。未遇方壮日，已是返真时。玉树埋荒草，嘉莲陨碧池。三年招手处，望断阮溪湄。
哭汪右湘·其三
作者：屈大均
朝代：清
体裁：五言律诗

未见而颜色，神交日益亲。才高谁不世，道大自无人。槿艳空朝露，松寒有古春。谈林殊寂寂，麈尾欲生尘。
哭汪右湘·其二
作者：屈大均
朝代：清
体裁：五言律诗

老友江东尽，凋零及少年。文章无白首，意气在黄泉。筑室当文杏，迎予学太玄。侯芭今已矣，泪湿授经笺。
哭王处士
作者：屈大均
朝代：清
体裁：古风

大江以南谁狂奴，故人未兴何所图。长身美髯气虓勇，叱咤可恨风云无。国亡甘作沐犊子，二十有六称鳏夫。亚匹管萧吾亦尔，英雄命苦成拘儒。每兄事君拜床下，疏巾单衣长与俱。托凤攀龙既已矣，拂衣且先归黄垆。姿才冠绝亦何益，天生我辈填沟渠。总揽国殇向地下，厉鬼亦可相驰驱。我今亦是鼓刀屠，老母天年哀已徂。无亲可事合从死，白头下殉同啼乌。哭君不脱衰绖往，抚棺非吊空号呼。平生慷慨共心胆，悲歌往往崩玉壶。君死狂言向谁发，只应天口长喑呜。
哭王用礿
作者：屈大均
朝代：清

城中吾友少，相见即交深。况复园亭好，兼之骚雅音。暮霞时引领，朝露忽伤心。汝爱狂歌客，泉台何处寻。共有孙嵩母，欢娱百岁期。兰羞犹夕上，土室已朝辞。孝子身方始，微官罢未迟。孤心馀寸草，化作白华枝。蝉蜕人间早，苏耽遂不归。泪应留橘井，魂尚著莱衣。药恨君臣失，瓜怜子母稀。几时方化鹤，来向北堂飞。身随婚嫁毕，五岳向黄泉。有命安朝槿，无心托杜鹃。人亡嵇氏散，鬼唱鲍家篇。寒食他时哭，琴弹宿草边。
哭王用礿·其一
作者：屈大均
朝代：清
体裁：五言律诗

城中吾友少，相见即交深。况复园亭好，兼之骚雅音。暮霞时引领，朝露忽伤心。汝爱狂歌客，泉台何处寻。
哭王用礿·其三
作者：屈大均
朝代：清
体裁：五言律诗

蝉蜕人间早，苏耽遂不归。泪应留橘井，魂尚著莱衣。药恨君臣失，瓜怜子母稀。几时方化鹤，来向北堂飞。
哭王用礿·其二
作者：屈大均
朝代：清
体裁：五言律诗

共有孙嵩母，欢娱百岁期。兰羞犹夕上，土室已朝辞。孝子身方始，微官罢未迟。孤心馀寸草，化作白华枝。
哭王用礿·其四
作者：屈大均
朝代：清
体裁：五言律诗

身随婚嫁毕，五岳向黄泉。有命安朝槿，无心托杜鹃。人亡嵇氏散，鬼唱鲍家篇。寒食他时哭，琴弹宿草边。
哭稚女雁
作者：屈大均
朝代：清

当年设帨雁门关，代北诸军尽解颜。共道榆林飞将种，明驼莫载木兰还。我怜堂上有慈姑，老凤啾啾喜弄雏。得此左思娇女子，堪令白发日欢娱。汝母秦人父越人，汝生于代紫河滨。万里三人成骨肉，三年一旦作埃尘。初生一月即南征，历尽龙沙紫塞城。九月霜花凝绣褓，苦寒不断有啼声。祖母欢分一味甘，时时枣栗满花篮。殷勤剪发为双髴，更与炎洲翡翠簪。两龄失恃汝何知，哭向桐棺索乳时。万里将来孩抱物，何人见尔不生悲。孩笑朝朝绣佛前，那知有母在黄泉。殷勤赖有楼烦女，似燕将雏得两年。朝弄书篇夕画图，聪明不独识之无。女中博士吾真望，不比寻常掌上珠。频同曹子伤金瓠，不共任妻哭泽兰。汝母劬劳应未足，九泉相待共饥寒。三月艰难瘴海行，归来不见一枝琼。家中大小相持哭，尽作哀猿肠断声。四十商瞿未有儿，初生一女不曾悲。三年鞠育何辛苦，作母多于作父时。空留汝母嫁时衣，雾縠花罗香渐微。欲与他人今不忍，华山高处瘗斜晖。罗浮亦作衣冠冢，令化麻姑蝴蝶飞。留与人呼小凤子，文章五色有光辉。阿母桐花儿小凤，桐花小凤命相关。羽毛未就花先死，凤自无心在世间。汝母泉台久寂寥，香魂应念女儿娇。月中顾兔难离腹，风里杨花易失条。无端母子来烟瘴，送却浮生数月中。无母不应还有子，芙蓉蒂断易随风。暂到人间未四秋，为谁辛苦作蜉蝣。朝生暮死非予罪，哭向皇天泪迸流。葬汝先人墓道西，白杨多处作幽闺。若知汝父长相忆，莫向黄泉汝母啼。母子之思水月同，月轮只在水当中。汝今母子重相见，须识灵光一片空。
哭稚女雁·其一
作者：屈大均
朝代：清
体裁：七言绝句

当年设帨雁门关，代北诸军尽解颜。共道榆林飞将种，明驼莫载木兰还。
哭稚女雁·其七
作者：屈大均
朝代：清
体裁：七言绝句

孩笑朝朝绣佛前，那知有母在黄泉。殷勤赖有楼烦女，似燕将雏得两年。
哭稚女雁·其三
作者：屈大均
朝代：清
体裁：七言绝句

汝母秦人父越人，汝生于代紫河滨。万里三人成骨肉，三年一旦作埃尘。
哭稚女雁·其九
作者：屈大均
朝代：清
体裁：七言绝句

频同曹子伤金瓠，不共任妻哭泽兰。汝母劬劳应未足，九泉相待共饥寒。
哭稚女雁·其二
作者：屈大均
朝代：清
体裁：七言绝句

我怜堂上有慈姑，老凤啾啾喜弄雏。得此左思娇女子，堪令白发日欢娱。
哭稚女雁·其五
作者：屈大均
朝代：清
体裁：七言绝句

祖母欢分一味甘，时时枣栗满花篮。殷勤剪发为双髴，更与炎洲翡翠簪。
哭稚女雁·其八
作者：屈大均
朝代：清
体裁：七言绝句

朝弄书篇夕画图，聪明不独识之无。女中博士吾真望，不比寻常掌上珠。
哭稚女雁·其六
作者：屈大均
朝代：清
体裁：七言绝句

两龄失恃汝何知，哭向桐棺索乳时。万里将来孩抱物，何人见尔不生悲。
哭稚女雁·其十
作者：屈大均
朝代：清
体裁：七言绝句

三月艰难瘴海行，归来不见一枝琼。家中大小相持哭，尽作哀猿肠断声。
哭稚女雁·其十一
作者：屈大均
朝代：清
体裁：七言绝句

四十商瞿未有儿，初生一女不曾悲。三年鞠育何辛苦，作母多于作父时。
哭稚女雁·其十七
作者：屈大均
朝代：清
体裁：七言绝句

暂到人间未四秋，为谁辛苦作蜉蝣。朝生暮死非予罪，哭向皇天泪迸流。
哭稚女雁·其十三
作者：屈大均
朝代：清
体裁：七言绝句

罗浮亦作衣冠冢，令化麻姑蝴蝶飞。留与人呼小凤子，文章五色有光辉。
哭稚女雁·其十九
作者：屈大均
朝代：清
体裁：七言绝句

母子之思水月同，月轮只在水当中。汝今母子重相见，须识灵光一片空。
哭稚女雁·其十二
作者：屈大均
朝代：清
体裁：七言绝句

空留汝母嫁时衣，雾縠花罗香渐微。欲与他人今不忍，华山高处瘗斜晖。
哭稚女雁·其十五
作者：屈大均
朝代：清
体裁：七言绝句

汝母泉台久寂寥，香魂应念女儿娇。月中顾兔难离腹，风里杨花易失条。
哭稚女雁·其十八
作者：屈大均
朝代：清
体裁：七言绝句

葬汝先人墓道西，白杨多处作幽闺。若知汝父长相忆，莫向黄泉汝母啼。
哭稚女雁·其十六
作者：屈大均
朝代：清
体裁：七言绝句

无端母子来烟瘴，送却浮生数月中。无母不应还有子，芙蓉蒂断易随风。
哭稚女雁·其十四
作者：屈大均
朝代：清
体裁：七言绝句

阿母桐花儿小凤，桐花小凤命相关。羽毛未就花先死，凤自无心在世间。
哭稚女雁·其四
作者：屈大均
朝代：清
体裁：七言绝句

初生一月即南征，历尽龙沙紫塞城。九月霜花凝绣褓，苦寒不断有啼声。
哭蔡二西
作者：屈大均
朝代：清

四十颠毛白，知君不永年。无心非著述，有泪是山川。儿女迟婚嫁，图书早弃捐。陶公频绝笔，甲子仲冬前。柳下工何益，徒劳玩世心。代农非此日，依隐且空林。纵饮无馀事，狂歌直至今。人间蜩蜕早，哀乐怨情深。相怜被发久，未戴建安巾。惨淡南阳气，萧条朔漠春。命难盘石固，愁易落花新。一旦归蒿里，皇天鉴碧燐。故国频兴废，徒伤命不辰。无能回白日，得死即长春。沟壑难留汝，江山易属人。英雄多鬼伯，催促作黄尘。与子昏姻好，图将慰寂寥。男怜嵇氏幼，女爱左家娇。骨肉能相保，精灵自可招。尚平家累重，身后恐飘摇。生死相忘久，心惟造物知。琴张编曲日，桑户返真时。病岂伤哀乐，贫能损孝慈。平生歌哭意，谁与子舆期。虿尾银钩好，君尝爱我书。频教团扇满，不使练裙馀。石气含云冷，花光影水虚。重来挥洒地，苔藓没庭除。东官虽咫尺，匍匐苦难前。白马迟三月，黄泉已半年。结婚图好永，知己使情偏。自分惟孤立，从今谢世贤。
哭蔡二西·其一
作者：屈大均
朝代：清
体裁：五言律诗

四十颠毛白，知君不永年。无心非著述，有泪是山川。儿女迟婚嫁，图书早弃捐。陶公频绝笔，甲子仲冬前。
哭蔡二西·其七
作者：屈大均
朝代：清
体裁：五言律诗

虿尾银钩好，君尝爱我书。频教团扇满，不使练裙馀。石气含云冷，花光影水虚。重来挥洒地，苔藓没庭除。
哭蔡二西·其三
作者：屈大均
朝代：清
体裁：五言律诗

相怜被发久，未戴建安巾。惨淡南阳气，萧条朔漠春。命难盘石固，愁易落花新。一旦归蒿里，皇天鉴碧燐。
哭蔡二西·其二
作者：屈大均
朝代：清
体裁：五言律诗

柳下工何益，徒劳玩世心。代农非此日，依隐且空林。纵饮无馀事，狂歌直至今。人间蜩蜕早，哀乐怨情深。
哭蔡二西·其五
作者：屈大均
朝代：清
体裁：五言律诗

与子昏姻好，图将慰寂寥。男怜嵇氏幼，女爱左家娇。骨肉能相保，精灵自可招。尚平家累重，身后恐飘摇。
哭蔡二西·其八
作者：屈大均
朝代：清
体裁：五言律诗

东官虽咫尺，匍匐苦难前。白马迟三月，黄泉已半年。结婚图好永，知己使情偏。自分惟孤立，从今谢世贤。
哭蔡二西·其六
作者：屈大均
朝代：清
体裁：五言律诗

生死相忘久，心惟造物知。琴张编曲日，桑户返真时。病岂伤哀乐，贫能损孝慈。平生歌哭意，谁与子舆期。
哭蔡二西·其四
作者：屈大均
朝代：清
体裁：五言律诗

故国频兴废，徒伤命不辰。无能回白日，得死即长春。沟壑难留汝，江山易属人。英雄多鬼伯，催促作黄尘。
哭顾亭林处士
作者：屈大均
朝代：清
体裁：五言律诗

雁门相送后，秋色满边城。白日惟知暮，寒天讵肯明。才分南北路，便有死生情。皓首悲难待，黄河忽已清。
哭顾徵君宁人
作者：屈大均
朝代：清

幽燕久客似辽东，絮帽天寒苦朔风。飞兔有人还不帝，伏龙于尔独称公。白头无子遗书散，黄石多年故冢空。留得孝陵图记在，教人涕泪哭遗忠。昌平山水是天留，海岳朝宗此帝丘。一代无人知日月，诸陵有尔即春秋。书生得尽惟哀痛，故老难存苦白头。遗骨故应园下葬，年年天寿守松楸。招魂不返恨天涯，旅榇空归葬海沙。楚国两龚长不食，淮阳一老久无家。苍松岁晚孤生苦，白鹭天寒两鬓华。闻道五经多注释，不知谁为作侯芭。登高忆共雁门间，北望京华洒泪还。白马小儿犹汉殿，青牛老子已秦关。河声不解消长恨，山色惟知老玉颜。耆旧只今零落尽，北邙松柏为君攀。
哭顾徵君宁人·其一
作者：屈大均
朝代：清
体裁：七言律诗

幽燕久客似辽东，絮帽天寒苦朔风。飞兔有人还不帝，伏龙于尔独称公。白头无子遗书散，黄石多年故冢空。留得孝陵图记在，教人涕泪哭遗忠。
哭顾徵君宁人·其三
作者：屈大均
朝代：清
体裁：七言律诗

招魂不返恨天涯，旅榇空归葬海沙。楚国两龚长不食，淮阳一老久无家。苍松岁晚孤生苦，白鹭天寒两鬓华。闻道五经多注释，不知谁为作侯芭。
哭顾徵君宁人·其二
作者：屈大均
朝代：清
体裁：七言律诗

昌平山水是天留，海岳朝宗此帝丘。一代无人知日月，诸陵有尔即春秋。书生得尽惟哀痛，故老难存苦白头。遗骨故应园下葬，年年天寿守松楸。
哭顾徵君宁人·其四
作者：屈大均
朝代：清
体裁：七言律诗

登高忆共雁门间，北望京华洒泪还。白马小儿犹汉殿，青牛老子已秦关。河声不解消长恨，山色惟知老玉颜。耆旧只今零落尽，北邙松柏为君攀。
唐多令
作者：屈大均
朝代：清
体裁：词

魂梦满江飞。茫茫何处归。和烟雨、千里霏微。芳草不知人有怨，愁望处，只萋萋。不用接天低。王孙路已迷。恨罗裙、色映东西。泪共风花相远近，乌柏下，觅香闺。
唐多令·阅秀水朱竹垞寄静怜词
作者：屈大均
朝代：清
体裁：词

东短接西长。晁家小巷香。代州城、最细花娘。行四更当年十四，鸳水客，作鸳鸯。送出雁门旁。踟蹰广武乡。上琶弦、更唱娥郎。臂上不知朱十印，可尚在，在红襄。
唐晋王祠墓
作者：屈大均
朝代：清

代北威名著，飞扬射马鞭。长安回帝驾，天祐纪臣年。三矢山河启，千秋俎豆悬。从来赐姓者，独有晋王贤。发愤收京阙，当时节度无。奸雄纷割据，父子一征诛。辇路迷秋草，陵门怨夜乌。三垂冈上泪，老去惜雄图。何代丹青妙，雄姿动武皇。精灵犹白日，弓剑已秋霜。石马嘶风急，沙河绕塞长。应州金凤井，霸气共苍苍。
唐晋王祠墓·其一
作者：屈大均
朝代：清
体裁：五言律诗

代北威名著，飞扬射马鞭。长安回帝驾，天祐纪臣年。三矢山河启，千秋俎豆悬。从来赐姓者，独有晋王贤。
唐晋王祠墓·其三
作者：屈大均
朝代：清
体裁：五言律诗

何代丹青妙，雄姿动武皇。精灵犹白日，弓剑已秋霜。石马嘶风急，沙河绕塞长。应州金凤井，霸气共苍苍。
唐晋王祠墓·其二
作者：屈大均
朝代：清
体裁：五言律诗

发愤收京阙，当时节度无。奸雄纷割据，父子一征诛。辇路迷秋草，陵门怨夜乌。三垂冈上泪，老去惜雄图。
啼乌曲
作者：屈大均
朝代：清
体裁：五言绝句

乌乌尔并栖，辛苦为侬啼。啼到侬头白，郎归自陇西。
啼乌曲
作者：屈大均
朝代：清
体裁：五言绝句

哑哑枝上乌，有母不得餔。可怜八九子，日夜求彫胡。
喜侃士病愈赠之
作者：屈大均
朝代：清

炎方人易病，勿药汝迟迟。难老无如学，多才自有时。暖风荠麦秀，凉露蕣华滋。不及黄黄菊，神仙食更宜。莎鸡初在野，最早得秋寒。亦未伤迟暮，其如行路难。忘言但吟啸，与道日游盘。青岁还经学，纷纶一井丹。坐隐须棋局，从君奕旨求。马融思作赋，祖讷待忘忧。黑子饶难少，香囊赌尚留。萧萧枫叶下，相对一高秋。君家富山水，复有父兄贤。孝友光闾井，壶觞媚老年。白华无大小，朱萼总芳妍。汝也吹篪好，声高五子前。石笋森如束，枝枝上有松。有时仙掌出，镇日谷烟封。羽化三天子，髯留一老龙。容成应可接，归向玉芙蓉。新安多好友，招手十年间。以我浮丘客，应居黄帝山。明春单舸往，及尔故园还。一浴朱砂水，乘秋返庾关。
喜侃士病愈赠之·其一
作者：屈大均
朝代：清
体裁：五言律诗

炎方人易病，勿药汝迟迟。难老无如学，多才自有时。暖风荠麦秀，凉露蕣华滋。不及黄黄菊，神仙食更宜。
喜侃士病愈赠之·其三
作者：屈大均
朝代：清
体裁：五言律诗

坐隐须棋局，从君奕旨求。马融思作赋，祖讷待忘忧。黑子饶难少，香囊赌尚留。萧萧枫叶下，相对一高秋。
喜侃士病愈赠之·其二
作者：屈大均
朝代：清
体裁：五言律诗

莎鸡初在野，最早得秋寒。亦未伤迟暮，其如行路难。忘言但吟啸，与道日游盘。青岁还经学，纷纶一井丹。
喜侃士病愈赠之·其五
作者：屈大均
朝代：清
体裁：五言律诗

石笋森如束，枝枝上有松。有时仙掌出，镇日谷烟封。羽化三天子，髯留一老龙。容成应可接，归向玉芙蓉。
喜侃士病愈赠之·其六
作者：屈大均
朝代：清
体裁：五言律诗

新安多好友，招手十年间。以我浮丘客，应居黄帝山。明春单舸往，及尔故园还。一浴朱砂水，乘秋返庾关。
喜侃士病愈赠之·其四
作者：屈大均
朝代：清
体裁：五言律诗

君家富山水，复有父兄贤。孝友光闾井，壶觞媚老年。白华无大小，朱萼总芳妍。汝也吹篪好，声高五子前。
喜值关中李玉之有作
作者：屈大均
朝代：清

曾为秦地客，不作越人吟。我祖元西屈，南迁自华阴。逢君好宾客，置酒向园林。板屋多君子，能知风雅音。求仙复何所，最爱是西秦。一日为箫史，千秋忆凤人。城随珠斗曲，桥出绛河津。何日横门入，君家更望春。我本王孙旧，关中汉始迁。三闾兴大楚，五族冠诸田。反本思河华，为都待涧瀍。从君歌慷慨，更在小戎篇。
喜值关中李玉之有作·其一
作者：屈大均
朝代：清
体裁：五言律诗

曾为秦地客，不作越人吟。我祖元西屈，南迁自华阴。逢君好宾客，置酒向园林。板屋多君子，能知风雅音。
喜值关中李玉之有作·其三
作者：屈大均
朝代：清
体裁：五言律诗

我本王孙旧，关中汉始迁。三闾兴大楚，五族冠诸田。反本思河华，为都待涧瀍。从君歌慷慨，更在小戎篇。